Utabeteki Muntu Kweendelana Ambaboneka | Ngaziyakulinda Yakwiiya\n“Mutabeteki aciimo, pele amubeteke cakululama.”—JOH. 7:24.\nMAGWALO AATOBELA ATUYIISYAANZI ATALA AKUBETEKA BAMWI?\nIncito 10:34, 35\n1. Isaya wakasinsimaanzi atala aJesu alubo nkamboonzi makani aaya naasungwaazya?\nBUSINSIMI bwaIsaya buli atala aMwaami wesu Jesu Kristu bulatusungwaazya akutuumbulizya. Isaya wakaamba kuti Jesu “takooyoobeteka kukuyeeya zintu ziboneka kumeso buyo, nikuba kukosola makani cakuzuminina majwi ngaamvwa kumatwi buyo.” Pesi “uyoobeteka bacete cakululama.” (Is. 11:3, 4) Nkamboonzi makani aaya naasungwaazya? Nkaambo tukkala munyika muli bantu batasyomeki abali amuuya wakusalulana. Tulangilila kuba aMubetesi uululeme uutabeteki kweendelana abantu mbubaboneka!\n2. Jesu wakatulayilila kuti tuchiteenzi alubo tulalanga-langanzi muchiiyo eechi?\n2 Buzuba abuzuba twaambuula makani aasiyene-siyene atala abantu. Pesi tatukonzyi kubeteka bantu munzila iimaninide mbuuli Jesu nkaambo tatumaninide pe. Chiindi chiingi, tubeteka bantu kweendelana anzitubona ameso. Pesi Jesu naakali aanyika, wakati: “Mutabeteki aciimo, pele amubeteke cakululama.” (Joh. 7:24) Jesu uyanda kuti tube amaboneno aali mbuuli aakwe akuti tutabeteki bantu kweendelana ambubaboneka. Muchiiyo eechi, tulayiya zintu zitatu zipa kuti bantu babeteke bamwi kweendelana anzibabona ziswaanizya musyobo, bunoti aminyaka bamwi njibalaayo. Muli chimwi achimwi, tulayiya mbutukonzya kutobela malayilile aaJesu.\nKUBETEKA BAMWI KWEENDELANA AMUSYOBO\n3, 4. (a) Nziizili zintu zyakagwasya mwaapostolo Petro kuchincha maboneno ngaakali aawo kubantu bakatali maJuda? (Langa chifanikisyo chili kumatalikilo achiiyo.) (b) Njiili njiisyo mpya Jehova njaakagwasya Petro kuti ayimvwisisisye?\n3 Tulakonzya kuyeeyela mbaakakataazikana mwaapostolo Petro naakabuzigwa kuti ayinke kuKkayisareya kumuunzi waKkorneliyo, mwaalumi wakatali muJuda. (Inc. 10:17-29) Mbuuli bamwi maJuda bamuchiindi eecho, Petro wakakomena kazi kuti bantu bakatali maJuda bakalisofweede. Pesi Petro wakabona zimwi zintu zyakapa kuti achinche maboneno ngaakali aawo. Muchikozyano, Petro wakabona chilengaano chigambya. (Inc. 10:9-16) Petro wakabonaanzi? Muchilengaano, wakabona chintu chili mbuuli mucheka ulaabanyama basofweede alubo wakamvwa jwi pati lizwa kujulu lyakati: “Buka, Petro, ujaye ulye.” Petro wakakaka kwaziindi zitatu. Kwaziindi zyoonse naakali kukaka, jwi lizwa kujulu lyakali kumwaambila kuti, ‘utaambi kuti nchaasalazya Leza chilatondwa.’ Petro naakamana kubona chilengaano, taakazimvwisisisya pe nzyaakabuzigwa kuti achite. Kakutanayinda chiindi, wakaswaayigwa abatumwa baKkorneliyo. Kazulwidwa amuuya uusalala, Petro wakiinkaamwi abatumwa kung’anda yaKkorneliyo.\n4 Petro taakali kunooyinka pe kung’anda yaKkorneliyo kaansinga wakachili kubona bantu kweendelana ambubaboneka. MaJuda teebakali kukulyata pe kumyuunzi yabantu bakatali maJuda. Nkamboonzi Petro naakayinka kuli Kkorneliyo nikuba kuti wakali amuuya wakusalulana? Chilengaano Petro nchaakabona chakamugambya alubo wakabona kuti ulookuzulidwa amuuya uusalala. Petro naakamvwa Kkorneliyo nzyaakamubuzya, zyakapa kuti muuya uusalala umuzulwide kwaamba kuti: “Nkasimpe ndabona kuti Leza talangi ciimo camuntu, pele mumasi oonse uumuyoowa akucita bululami ulatambulwa kulinguwe.” (Inc. 10:34, 35) Eeyi yakali njiisyo mpya njaakayiya Petro alubo yakali kuyoogwasya maKristu biingi. Njiisyo eeyi yakutasalulana yakali kuyoobagwasya biyeni maKristu boonse?\n5. (a) Jehova uyanda kuti maKristu boonse bazibeenzi? (b) Nikuba kuti tulikazi kasimpe pesi niinzi chikonzya kuba mumyoyo yesu?\n5 Kwiinda muli Petro, Jehova wakali kugwasya maKristu boonse kuziba kuti tasaluuli pe. Bantu boonse ubabona munzila iikozyenie katalangi musyobo, chisi nkubazwa amulaka ngubaambuula. Muntu woonse uuyoowa Leza akuchita ziluleme ulatambulika kulinguwe. (Gal. 3:26-28; Ciy. 7:9, 10) Kuziba makani aaya kwakapa kuti ubone kuti ngakasimpe. Pesi niinzi chikonzya kuchitika kuti kubusena nkuzwa naakuti bantu mbukkalaabo kabali amuuya wakusalulana? Ulakonzya kuyeeya kuti tukwe muuya wakusalulana, pesi kakusalulana kalakonzya kuba mumoyo wako. Nikuba kuti Petro nguwe wakapegwa chilongezyo chakugwasya bantu kubona kuti Jehova tasaluuli pesi mukuya kwachiindi wakatondeezya muuya wakusalulana. (Gal. 2:11-14) Kujana twamuswiilila biyeni Jesu kwiinda mukutabeteka bamwi kweendelana ambubaboneka?\n6. (a) Niinzi chiyootugwasya kuti tugwisye muuya wakusalulana mumyoyo yesu? (b) Makani aakalembwa awumwi mukwesu atuyiisyaanzi?\n6 Tweelede kubelesya Jwi lyaLeza kuti tubone kuti nzituyeeya ambutulimvwa zitondeezya kuti tuli amuuya wakusalulana na. (Int. 119:105) Alubo tweelede kuzumina kugwasigwa abantu kuti batubona kuti tuli amuuya wakusalulana nikuba katutaliboni kuti tulaawo. (Gal. 2:11, 14) Muuya ooyu ulakonzya kukomena mumyoyo yesu katutakuboni pe. Atubone chikozyano chawumwi mukwesu uuli amukuli mumbungano, wakalemba makani atala awumwi mukwesu amukayintu wakwe bali mumulimu wachiindi choonse. Mulumi wakali kuzwa kumusyobo ulangilwaansi. Pesi mukwesu wakalemba makani aaya taakali kulibona pe kuti uli amuuya wakusalulana atala amusyobo wamukwesu ooyo. Wakalemba zintu zibotu atala amukwesu uuli mumulimu wachiindi choonse pesi kumamanino wakati: “Nikuba kuti mwaalumi ooyu uzwa [kuchisi eechi], bube bwakwe amaponeno aakwe zilikugwasya bamwi kuziba kuti kuba [wamusyobo ooyu] tazyaambi kuti tabali basanambi, balafwaba mbuuli mbubapona bantu [bamusyobo ooyu].” Twiyaanzi kumakani aaya? Kufumbwa mikuli njitulaayo, tweelede kulilanga-langa akuzumina kugwasigwa kuti bamwi babona kuti tuli amuuya wakusalulana mumyoyo yesu. Niinzi zimwi nzitweelede kuchita?\n7. Kujana twatondeezya biyeni kuti tuyanda kuliswaanizya abantu boonse?\n7 Kuliswaanizya abantu boonse kuyoopa kuti tubayande akuti tutabi amuuya wakusalulana. (2 Kor. 6:11-13) Uyandisya kuliswaanizya abantu bamusyobo wako, bazwa kuchisi nkuzwa abaambuula mulaka wako luzutu na? Kuti kakuli boobo, yezya kuliswaanizya abantu boonse. Ulakonzya kukumbila bamwi batali bamusyobo wako kuti mubelekaamwi mumulimu wakukambawuka naakuti kubatamba kuti muzoolyaamwi kung’anda naakuti kupobwe. (Inc. 16:14, 15) Kuchita oobo kupa kuti ube aluyando akuti utabi amuuya wakusalulana. Pesi kuli zimwi zintu zipa kuti tubeteke bamwi kweendelana ambubaboneka. Lino atulange-lange mbutukonzya kubeteka bamwi kweendelana abunoti mbubali aabo.\nKUBETEKA BANTU KWEENDELANA ABUNOTI NAAKUTI KUFWABA\n8. Kweendelana amajwi aali muli Levitiko 19:15, kunota naakuti kufwaba kupa kuti bamwi tubabone biyeni?\n8 Tulakonzya kubeteka bamwi kweendelana abunoti mbubali aabo. Muli Levitiko 19:15 Bbayibbele lyaamba kuti: “Mutalangi ciimo camucete nekuba kuyoowa basimpuo; ubeteke mweenzinyoko cakululama.” Kunota naakuti kufwaba kupa kuti tubabone biyeni bamwi?\n9. Ngaali makani awusisya Solomoni ngaakalemba alubo atuyiisyaanzi?\n9 Muuya uusalala wakapa kuti Solomoni alembe makani awusisya atala akutamaninina kwabantu. Mulugwalo lwaTusimpi 14:20, wakalemba kuti: ‘Muntu uufwaba tayandwi abeenzinyina pesi muvubi uyandwa abantu biingi.’ Kasimpi aaka katuyiisyaanzi? Kuti teetwachenjela, tulakonzya kumvwanana abakwesu banotede luzutu katutantamuka bafwaba. Nkamboonzi nituteelede kulanga bamwi kweendelana abunoti mbubali aabo?\n10. Ndiilili penzi Jakkobo ndyakaamba?\n10 Kusala bantu akaambo kazintu nzibali aazyo kupa kuti kube kwaanzana mumbungano. Sikwiiya Jakkobo wakaamba penzi eeli lyakali kupa kuti mbungano zyamumwaanda wamunyaka wakusaanguna zyaanzane. (Bala Jakobo 2:1-4.) Tweelede kuchenjelela kuti penzi eeli litabi mumbungano zyesu. Kujana twakuzunda biyeni kusala bantu kweendelana ambubaboneka?\n11. Zintu nzyali aazyo muntu zibunyongania biyeni bweenzinyina mbwali aabo aJehova? Pandulula.\n11 Bakombima tweelede kubabona mbuuli Jehova mbababona. Jehova tatambuli muntu akaambo kakuti ulinotede naakuti ulafwaba. Bweenzuma mbutulaabo aJehova tabubi akaambo kazintu nzitulaazyo naakuti nzitutakwaazyo. Jesu wakaamba kuti, “kumuvubi nkuyumu kunjila mu-Bwami bwakujulu,” pesi taakali kwaamba kuti tazikonzeki pe. (Mt. 19:23) Alubo Jesu wakaamba kuti: ‘Mulikkomene nywebo nobachete, nkaambo Bwami bwaLeza mbubwanu.’ (Lk. 6:20, NW) Pesi majwi aaya taawambi kuti bantu bakali kufwaba mbabo bakali achilongezyo chakuswiilila njiisyo zyaJesu. Biingi bakali kufwaba teebakamuswiilila pe Jesu. Simpe ndyakuti, tatukonzyi kuziba bweenzinyina mbwali aabo muntu aJehova akaambo kazintu nzyali aazyo.\n12. Bbayibbele libapa malayilileenzi bantu banotede abafwaba?\n12 Tuli achilongezyo chakuba abakombima banotede abafwaba, bakomba Jehova amoyo woonse. Bbayibbele lisungwaazya bantu banotede kuti, ‘bulangilizi bwabo butabi bwakusyoma buvubi, pesi basyome Leza.’ (Bala 1 Timoteo 6:17-19.) Alubo Bbayibbele lichenjezya bakombi baLeza boonse banotede abafwaba kuti batayandisyi mali. (1 Tim. 6:9, 10) Kuti bakombima twababona mbuuli mbababona Jehova ziyoopa kuti tutabasaluuli akaambo kazintu nzibalaazyo naakuti nzibatakwaazyo. Zilachita na kuti tusaluule muntu akaambo kaminyaka njali aayo? Maboneno aaya apa kuti tubabone biyeni bamwi? Atubone.\nKUBETEKA BAMWI KWEENDELANA AMINYAKA\n13. Bbayibbele lityeni atala kulemeka bantu bapati?\n13 Bbayibbele litusungwaazya kuti tulemeke bantu bapati. Muli Levitiko 19:32 Bbayibbele lyaamba kuti: “Buka kunembo lyabasimvwi akulemeka bapati. Amuyoowe Leza wanu.” Alubo muli Tusimpi 16:31 tubala kuti: ‘Mutwe uuli amvwi munsini wabulemu, kuti wajanwa munzila yabululami.’ Pawulu wakabuzya Timotewo kuti atabalangilaansi baalumi bapati pesi wakeelede kubabona kuti mawisi. (1 Tim. 5:1, 2) Nikuba kuti Timotewo wakali amikuli mumbungano kwiinda baalumi aabo bakali bapati kulinguwe pesi wakeelede kubayanda akubalemeka.\n14. Nziizili zyiimo mutweelede kululamika muntu mupati kulindiswe?\n14 Malayilile aaya tweelede kwaabelesya kusika aali? Muchikozyano, tweelede kubalemeka na bantu bapati nikuba kuti balikubisya achaali naakuti kusumpula zintu nzyatayandi Jehova? Jehova tabeteki bantu kweendelana ambubaboneka alubo taleki kupa muntu chisubulo akaambo kakuti mupati. Muli Isaya 65:20 Bbayibbele lyaamba kuti: ‘Sizibi uyoosinganizigwa, nikuba kali aminyaka iili 100.’ Malayilile aakozyenie ayaya alajanika muchilengaano nchaakabona Ezekkiyele. (Ezk. 9:5-7) Nkinkaako, makanze eesu ayelede kuba aakulemeka Sinsiku, Jehova Leza. (Dan. 7:9, 10, 13, 14) Kuchita oobo kuyoopa kuti tutayoowi kululamika muntu kufumbwa minyaka njali aayo.—Gal. 6:1.\nUlabalemeka na bakwesu bachili baniini? (Langa fuka 15)\n15. Twiiyaanzi kuzwa kuchikozyano chamwaapostolo Pawulu atala akulemeka bakwesu bachili baniini?\n15 Tweelede kubabona biyeni bakwesu bachili baniini mumbungano? Mwaapostolo Pawulu wakaambila Timotewo kuti: ‘Kutabi uubaansya bwanike bwako, pesi ube chikozyano kubantu basyomeka, mukwaamba amukweenda amukuyandana amukusyoma amukusalala.’ (1 Tim. 4:12) Kulakonzeka kuti Timotewo wakali aminyaka yakuma30 chiindi Pawulu naakalemba makani aaya. Pesi achiindi eechi, Timotewo wakali wapegwa kale mikuli mipati mumbungano aPawulu. Kufumbwa makanze ngaakali aawo Pawulu naakali kulembela Timotewo, chiiyo chili antanganana. Tatweelede kubalangilaansi bakwesu bachili baniini akaambo kaminyaka njibali aayo. Tatweelede kuluba kuti nikuba Mwaami wesu Jesu wakabeleka mulimu wakwe woonse aanyika kali aminyaka yakuma30.\n16, 17. (a) Baalu beelede kubelesyaanzi kulanga-langa mukwesu kuti uleelela na kuba mubelesi uubelekela naakuti mwaalu? (b) Kujana maboneno eesu aziyanza zyasiyana biyeni azyaambwa aMagwalo?\n16 Kulakonzeka kuti tuzwa kumusyobo bantu nkubabalangilaansi baalumi bachili baniini. Eezi zilakonzya kupa kuti baalu batalumbayizyi bakwesu beelela kuti babe babelesi babelekela naakuti baalu. Alubo baalu boonse beelede kuziba kuti Magwalo taambi minyaka mukwesu njayelede kubaayo kuti ayelele kuba mubelesi uubelekela naakuti mwaalu. (1 Tim. 3:1-10, 12, 13; Tit. 1:5-9) Kuti mwaalu walibikkila milawu kweendelana aziyanza zyakulimbabo, chaamba kuti talikutobelezya Magwalo. Bakwesu bachili baniini beelede kulangwa-langwa kakubelesegwa Jwi lyaLeza kutali kweendelana amaboneno aabantu naakuti ziyanza.—2 Tim. 3:16, 17.\n17 Atulange-lange kubelesya ziyanza eezi mbukukonzya kupa kuti bakwesu beelela batalumbayizigwi. Kuli chimwi chisi, umwi mubelesi uubelekela wakasalwa kuti achite mikuli mipati mumbungano. Nikuba kuti baalu bamumbungano yakwe bakali kubona kuti mukwesu ooyu ulazizuzikizya zyeelelo zyamuMagwalo pesi teebakamulumbayizya pe. Bamwi baalu bapati bakati mukwesu ooyu tayeleli pe kuba mwaalu nkaambo uchili muniini. Nkinkaako mukwesu ooyu teebakamulumbayizya pe nkaambo bakalanga chiimo chakwe. Nikuba kuti eechi nchikozyano chimwi luzutu pesi maboneno aaya alivulide munyika yoonse. Eezi zitondeezya kuti tweelede kubelesya Magwalo kutali maboneno eesu naakuti ziyanza! Kuchita oobo kutondeezya kuti tulikuswiilila Jesu akuti tatuyandi kuba amaboneno aatali kabotu kwiinda mukulanga mbubaboneka bantu.\n18, 19. Tweelede kuchitaanzi kuti bantu tubabone mbuuli mbababona Jehova?\n18 Nikuba kuti tatumaninide pesi tulakonzya kuba amaboneno aali mbuuli aaJehova aakutasaluula. (Inc. 10:34, 35) Tweelede kubeleka changuzu akubelesya Jwi lyaLeza chiindi choonse. Kubelesya malayilile aaya kuyootugwasya kuti tuzumanane kuswiilila mulawu waJesu wakutabeteka bamwi kweendelana ambubaboneka.—Joh. 7:24.\n19 Lino-lino Mwaami wesu Jesu Kristu, uyoobeteka bantu chabululami kutali kweendelana anzyabona naakuti nzyamvwa. (Is. 11:3, 4) Makani aaya alabotezya kaka!


Kusiyana Akati Kabaluleme Abasizibi | Ngaziyakulinda Yakwiiya\nNgaziyakulinda—Yakwiiya | January 2018\nBALA MU Afrikaans Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel Catalan Cebuano Chichewa Chilean Sign Language Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Dakota Dangme Danish Digor Douala Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Poqomchi' Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Samoan Sango Sepedi Sepulan Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zambian Sign Language Zande Zapotec (Isthmus) Zimbabwe Sign Language Zulu\nKusiyana Kwabakombi baLeza Abamwi Bantu\n‘Muyoobona kusiyana akati kabaluleme abasizibi.’—MALK. 3:18.\nNiinzi chikonzya kutugwasya kuti tulibone munzila ilikabotu?\nTweelede kubajata biyeni bamwi?\nTweelede kuchitaanzi kuti tube abube bulikabotu?\n1, 2. Niinzi chikonzya kuyumina bakombi baLeza? (Langa chifanikisyo chili kumatalikilo achiiyo.)\nBASILISI balakonzya kuswaanana abantu balaamalwazi aatabukila chiindi nibali kuchita mulimu wabo. Balabagwasya nkaambo balabayanda. Nikuba boobo, babelesya zintu zibakwabilila kuti batatabukilwi abulwazi nibabasilika. Mbukubede andiswe mazubaano, tukkala abantu bali abube butayandwi aLeza. Nkinkaako, eezi zilakonzya kutuyumina.\n2 Mazubaano aakumamanino bubi bwiindilila. Mulugwalo lwabili ndwaakalembela Timotewo, Pawulu wakalemba atala abube bwabantu bakumazuba aakumamanino. (Bala 2 Timoteo 3:1-5, 13, NW.) Nikuba kuti tulizizi kuti bube oobu tabuli kabotu pesi tulakonzya kweenwa kuti tuchite zintu nzibachita bantu biingi. (Tus. 13:20) Muchiiyo eechi tuyoolanga-langa bube bwabantu bakumazuba aakumamanino mbubusiyene abube butondeezegwa abakombi baJehova. Alubo tuyooyiya mbutukonzya kulikwabilila kuti tutabi abube butali kabotu chiindi nitulikugwasya bamwi kuti bazibe kasimpe.\n3. Mbube buli biyeni buli muli 2 Timoteo 3:2-5?\n3 Mwaapostolo Pawulu wakalemba kuti: “Kumazuba aakumamanino kuyooba ziindi zikataazya.” Wakalemba atala abube buli 19 butali kabotu bwakali kuyootondeezegwa abantu bakumazuba aakumamanino. Bube oobu buleendelana abube bulembedwe muli BaRoma 1:29-31. Nikuba boobo, mulugwalo Pawulu ndwaakalembela Timotewo wakaamba bube bwiingi kwiinda buli muli BaRoma alubo tabujaniki Mumagwalo aambi achiKristu achiGilikki. Naakali kwaambuula atala bube bwabantu bakumazuba aakumamanino, Pawulu wakatalika amajwi aakuti “nkaambo bantu bayooba . . . ” Majwi aaya atondeezya kuti baalumi abanakazi bakali kuyooba abube oobu. Nikuba boobo, maKristu bali abube busiyene abutondeezegwa abantu biingi.—Bala Malaki 3:18.\n4. Kujana wabapandulula biyeni bantu balisumpula munzila yiindilide?\n4 Naakazwa kwaambuula atala akuti bantu bakali kuyooliyanda akuyandisya mali, Pawulu wakalemba kuti bamwi bakali kuyooba basikulidunda, basikulisumpula abasikulitukumuna akaambo kazintu nzibalaazyo, mbubaboneka amulimu ngubachita. Bantu baliboobo bayandisya kulumbayizigwa akulemekwa. Umwi sikulanga-langa makani wakalemba kuti bantu balisumpula kuli mbuuli kuti balibuzya kuti mbabo abalikke taakwe uumbi. Bamwi bakaamba kuti kulisumpula zyiindilide takuli kabotu nkaambo nikuba bantu balisumpula kuti babona bamwi kabali kuchita oobo ngazyabasesemya.\n5. Niinzi chakachitika kubakombi baJehova bakali kusyomeka?\n5 Kulisumpula kulamusesemya Jehova. Bbayibbele lyaamba kuti taayandi “meso aakulisumpula.” (Tus. 6:16, 17) Kulisumpula kupa kuti tutatambuliki kuli Leza. (Int. 10:4) Mbube bwakatondeezegwa aDyabbulosi. (1 Tim. 3:6) Zilawusisya kuti bamwi bakombi baJehova bakali kusyomeka bakatalika kulisumpula. Mwaami Uziya wakali kusyomeka kwaminyaka myiingi. Pesi Bbayibbele lyaamba kuti: “Naakamana kujata inguzu, moyo wakwe wakalisumpula, aboobo wakalinyonyoona. Wakapapila Jehova Leza wakwe, wanjila muntempele ya-Jehova kuti atente tununkilizyo acipaililo catununkilizyo.” Alubo, Mwaami Hezekkiya wakalisumpula pesi wakazoochincha.—2 Mak. 26:16; 32:25, 26.\n6. Niinzi chakali kukonzya kupa kuti Davida alisumpule pesi nkamboonzi naatakachita oobo?\n6 Bamwi bantu balalisumpula akaambo kampuwo, mbubaboneka, kuziba kwiimba, luzibo lwakuchita milimu isiyene-siyene akuba achuuno chilaajulu. Davida wakali azipo zyoonse zyaambidwe aajulu pesi wakali kulibombya. Naakajaya Goliyati wakapegwa mwana waMwaami Sawulu kuti akwate pesi wakati: “Ino mebo ndimeni? Buumi bwangu buli buti? Awalo mukowa wataata uli buti? Sa ndakonzya kuba mukwe wamwami na?” (1 Sam. 18:18) Niinzi chakagwasya Davida kuti atalisumpuli? Wakalizi kuti Leza ‘wakalibombya’ kuti ajane zilongezyo azintu nzyaakali aazyo. (Int. 113:5-8) Davida wakalizi kuti zintu zyoonse zibotu nzyaakalaazyo wakazipedwe aJehova.—Kozyanisya a1 BaKorinto 4:7.\n7. Niinzi chikonzya kutugwasya kuti tulibombye?\n7 Mazubaano bakombi baJehova baleezya amanguzu woonse kuti balibombye mbuuli mbaakali kuchita Davida. Tuchita oobo akaambo kakuti Jehova talisumpuli pe nikuba kuti Mupati kwiinda zilenge zyoonse. (Int. 18:35) Tweelede kukkala katuyeeya lulayo lwakuti “amulisamike moyo waluzyalo, buuya, lulifwiinsyo, lubombo, abusicamba.” (Kol. 3:12) Alubo luyando “talulikankaizyi, talulisumpuli.” (1 Kor. 13:4) Kuti twalibombya ziyoopa kuti bantu bayande kuziba zyiingi atala aJehova. Mbukunga baalumi batakombi balakonzya kuchincha akaambo kanzila banakazi babo njibalijataayo, mbukubede kuti twalibombya bantu balakonzya kuyanda kuziba zyiingi atala aJehova.—1 Pet. 3:1.\nTUBAJATA BIYENI BAMWI?\n8. (a) Bantu biingi bakubona biyeni kutalemeka bazyali? (b) Magwalo asungwaazya bana kuti bachiteenzi?\n8 Pawulu wakapandulula mbubakali kuyooba bantu kumazuba aakumamanino. Wakalemba kuti kumazuba aakumamanino, bana tabakamvwidi bazyali. Nikuba kuti bube buli boobo bulasungwaazigwa mumabbuku, mumamuvi, mumapulogilamu amuTV, kutaswiilila kupa kuti bantu batamvwanani. Nikuba chiindi kutaswiilila kwakali kupa kuti bantu batamvwanani. Muchikozyano, maGilikki mwana wakali kuuma muzyali wakwe wakali kukasigwa kubeleka mumfulumende alubo mulawu wamaRoma wakali kwaamba kuti kuuma muzyali kuleendelana akujaya. Bbayibbele lisungwaazya bana kuti baswiilile bazyali.—Kul. 20:12; Ef. 6:1-3.\n9. Niinzi chikonzya kugwasya bachikula kuti baswiilile bazyali babo?\n9 Kuti bana bayeeyesesya atala azintu zibotu nzibachitilwa abazyali ziyoopa kuti batantamuke muuya wakutayanda kubaswiilila. Kuziba kuti Jehova Ndeende wesu nguwe utulayilila kuti tulemeke bazyali kuyoopa kuti tubalemeke. Bachikula balakonzya kugwasya bamwi kuti balemeke bazyali babo kwiinda mukwaambuula zintu zilikabotu atala ambabo. Nisimpe, kuti bazyali kabatabayandi bana babo, ziyoobayumina bana kubaswiilila. Pesi kuti uuchikula wabona kuti bazyali balamuyanda ziyoopa kuti abalemeke nikuba chiindi naasunkwa kuti atabalemeki. Umwi uuchikula uutegwa Austin wakaamba kuti: “Chimwi chiindi ndakali kuyanda kuchita zintu zichitwa abamwi pesi bazyali bangu bakali kundibikkila milawu akundibuzya kuti nkamboonzi nibandibikkila milawu eeyo alubo bakali kwaambuula andime kabaangunikide. Eezi zyakandigwasya kuti ndibaswiilile. Ndakabona kuti bakali kundiyanda alimwi eezi zyakapa kuti ndiyande kubaswiilila.”\n10, 11. (a) Mbuubuli bube butali kabotu butondeezya kuti bantu tababayandi beenzinyina? (b) Niinzi chitondeezya kuti maKristu bakasimpe bali aluyando lwachoonzyo?\n10 Pawulu wakalemba atala abube butondeezya kuti bamwi tababayandi beenzinyina. Naakazwa kwaamba atala ‘akutaswiilila bazyali’ wakaamba atala akutalumba, nkaambo kutalumba kutondeezya kuti muntu taziboni pe zintu zibotu nzyachitilwa abamwi. Bantu tabakasyomeki, tabakanyoneki, chaamba kutayanda kuzuminana abamwi. Bamwi bayooba basikusampawula, basikwaaba bamwi, chaamba kutukila bamwi nikuba Leza. Alubo bamwi bayooba basikubejelezya, bamwaya majwi mabi kuti banyonyoone mpuwo yabamwi. *\n11 Nikuba kuti bantu tabakwe luyando pesi bakombi baJehova balabayanda bamwi bantu. Majwi aaya ngachoonzyo. Jesu wakati luyando lwaa·ga’pe luswaanizya kuyanda basimayakilane mulawu wachibili muMulawu waMusa. (Mt. 22:38, 39) Alubo Jesu wakaamba kuti maKristu bachoonzyo bakali kuyooboneka akaambo kaluyando. (Bala Johane 13:34, 35.) MaKristu balabayanda nibaba basinkondonyina.—Mt. 5:43, 44.\n12. Jesu wakatondeezya biyeni kuti ulabayanda bantu?\n12 Jesu wakatondeezya kuti ulabayanda bantu. Wakali kweenda myuunzi amyuunzi kakambawuka atala aBwaami bwaLeza. Wakaponia boofu, balema, basichinsenda abasinke matwi. Alubo wakabusya bantu bakafwide. (Lk. 7:22) Nikuba kuti bantu biingi teebakali kumuyanda pesi Jesu wakafwida zibi zyesu. Luyando ndwaakali kutondeezya Jesu lutondeezya luyando ndwalaalo Wisi. Munyika yoonse Bakamboni baJehova balabayanda bamwi bantu.\n13. Luyando ndutubatondeezya bamwi kujana lwabagwasya biyeni kuti bayande kuziba zyiingi atala aJehova?\n13 Luyando ndutubatondeezya bamwi bantu luyoopa kuti bayande kuziba zyiingi atala aNdeende wesu wakujulu. Muchikozyano, umwi mwaalumi uukkala kuThailand wakabotelwa loko naakabona luyando ndubakali aalo bakwesu abachizi nibakali kumuswaangano wabbooma. Naakabweeda kulimbabo, mwaalumi ooyu, wakakumbila kuti Ayiisigwe Bbayibbele tubili mumviki. Kuzwa waawo, wakakambawukila zibbululu zyakwe alubo nikwakiinda myeezi iili 6 wakapa nkani yakubalwa kwaBbayibbele kuNg’anda yaBwaami. Tulakonzya kubona kuti tulabayanda na bamwi kwiinda mukulibuzya mibuzyo iitobela: ‘Ndiliikubeleka changuzu na kuti ndigwasye bamwi mumpuli, mumbungano amukukambawuka? Ndibona bamwi mbuuli mbababona na Jehova?’\n14, 15. Mbuubuli bube butali kabotu butondeezegwa abantu bakumazuba aakumamanino pesi bamwi bakachitaanzi?\n14 Bube mbubali aabo bantu bakumazuba aakumamanino butondeezya chaantanganana kuti maKristu beelede kubatantamuka. Bantu bakumazuba aakumamanino tabayandi bubotu. Alubo tabalilesyi, mbakali, tabalayiki bachita kufumbwa nchibayeeya kabatabikkili bamwi maanu.\n15 Nikuba boobo, bamwi bantu bakali abube butalikabotu bakachincha. Kuchincha ooku kwakasinsimwa muBbayibbele. (Bala Isaya 11:6, 7.) Lugwalo lwaIsaya lutondeezya kuti banyama bali mbuuli bawumpe abalavu bayookkala muluumuno abanyama bavubwa bali mbuuli tubelele ang’ombe. Kumvwanana ooku kuyooba “nkaambo nyika iyoozula luzibo lwa-Jehova.” (Is. 11:9) Mbukunga banyama tabakonzyi kwiiya atala aJehova majwi aaya abeleka kubantu.\nKubelesya malayilile aamuBbayibbele kuchincha buumi bwabantu! (Langa fuka 16)\n16. Bbayibbele lyakabagwasya biyeni bamwi kuti bachinche bube bwabo?\n16 Kuli bamwi bakali aabukali mbuuli bawumpe pesi lino bali aluumuno abamwi. Ulakonzya kubala atala amakani aabamwi babo aajanika aajw.org, muzyiiyo zilembedwe kuti “The Bible Changes Lives.” Bantu bakachincha bube bwabo akutalika kukomba Jehova tabali mbuuli bantu balibonia kuti balilyaabide mubukombi pesi kabakazyania anguzu zyambubo kwiinda muzintu nzibachita. Nikuba kuti bakali aabukali pesi lino ‘bakasama buntu bupya bulengulwidwe muchikozyano chaLeza chabululami achabusalali bwini-bwini.’ (Ef. 4:23, 24) Chiindi bantu nibayiya atala aLeza ngababona kuti beelede kupona kweendelana amalayilile aakwe. Eezi zipa kuti bachinche zintu nzibakali kusyoma, mizeezo yabo anzila njibakali kulijataayo. Kuchincha teekuuba pe pesi kulakonzeka kwiinda mukugwasigwa aamuuya waLeza.\n“IBANTU BALI BOOBU KOBATANTAMUKA”\n17. Kujana twabatantamuka biyeni bantu bali abube butayandwi aaLeza?\n17 Musiyano uuliwo aakati kabantu bakomba Leza Abamwi Bantu uliikuboneka mazubaano. Mbutuli bakombi baLeza tweelede kuchenjela kuti tutatobelezyi bube mbubali aabo bantu batakombi. Tulaluswiilila lulayo lwakuti tutantamuke bantu bali abube bwaambidwe muli 2 Timoteo 3:2-5. Nichoonzyo kuti tatukonzyi kubatantamuka chakumaninina bantu bali abube butali kabotu. Bamwi tubelekaabo, bamwi mbaasichikoloma naakuti mbaasimayakilane. Pesi tatweelede kutobelezya zintu nzibachita. Niinzi chikonzya kutugwasya kuti tutabatobelezyi? Nkwiinda mukubala Bbayibbele akukkala abantu bakomba Jehova.\n18. Kujana zyabagwasya biyeni bamwi zintu nzituchita anzitwaambuula?\n18 Tweelede kugwasya bamwi kuti bazibe Jehova. Nituli kukambawuka tweelede kukumbila Jehova kuti atugwasye kwaamba majwi aalikabotu muchiindi cheelede. Tatweelede kulisisa pe kuti tuli Bakamboni baJehova. Kuti twachita oobo tuyoopa kuti Leza alemekwe. Twayiya mbutweelede ‘kukaka bukkale bwakutayoowa Leza azisusi zyanyika akuti tulijate, tube balulami akuti tubelekele Leza chakulyaaba mumazubaano.’ (Tit. 2:11-14) Kuti twalijata munzila iyandwa aaLeza, bantu bayoozibona alubo bayoowamba kuti: “Atweende anywebo, nkaambo twamvwa kuti Leza mpali akati kanu.”—Zek. 8:23.\n^ par 10 Bbala lyachiGilikki lyakuti di·aʹbo·los lyaamba kuti “sikubejelezya.” Eeli bbala muBbayibbele libelesegwa kwaamba Saatani sikubejelezya mupati waLeza.\nTHEY OFFERED THEMSELVES WILLINGLY Bakalipeda Amoyo Woonse Kuyoobelekela—KuMadagascar\nChiyubulusyo Chipa Kuti Tujatane\nNkamboonzi Nitweelede Kupa Ooyo Uuli Azintu Zyoonse?\nNiinzi Chipa Kubotelwa Kwachoonzyo?\nText Sala naa uyanda kukkopa zyakamwayigwa zilekkodedwe NGAZIYAKULINDA—YAKWIIYA January 2018\nNGAZIYAKULINDA—YAKWIIYA January 2018


Mbuti Cituuzyo ca Jesu Mbocili “Cinunuzyo Cakununuzya Banji”?—Matayo 20:28\nAMUBALE MU Afrikaans Albanian Amharic Arabic Armenian Azerbaijani Azerbaijani (Cyrillic) Bicol Bislama Bulgarian Cebuano Chichewa Chinese (Traditional) Chinese Mandarin (Simplified) Chitonga Croatian Czech Dangme Danish Dutch Efik English Estonian Ewe Fijian Finnish French Ga Georgian German Greek Gun Haitian Creole Hausa Hebrew Hiligaynon Hindi Hungarian Icelandic Igbo Iloko Indonesian Isoko Italian Japanese Kazakh Kikamba Kikaonde Kikuyu Kiluba Kinyarwanda Kirghiz Kirundi Kongo Korean Latvian Lingala Lithuanian Luo Macedonian Malagasy Malay Malayalam Maltese Mapudungun Mongolian Myanmar Nepali Norwegian Nzema Oromo Ossetian Pangasinan Papiamento (Aruba) Papiamento (Curaçao) Polish Portuguese Portuguese (Portugal) Romanian Russian Samoan Sepedi Serbian (Cyrillic) Serbian (Roman) Setswana Shona Sinhala Slovak Slovenian Spanish Sranantongo Swahili Swedish Tagalog Tamil Tatar Telugu Thai Tigrinya Tiv Tsonga Turkish Twi Ukrainian Uzbek Venda Vietnamese Xhosa Yoruba Zulu\nMbuti Cituuzyo ca Jesu Mbocili “Cinunuzyo Cakununuzya Banji”?\nCituuzyo ca Jesu nenzila njabelesya Leza kunununa, naa kufwutula bantu kucibi alufwu. Ibbaibbele lyaamba kutilwa kwabulowa bwa Jesu kuti muulo wacinunuzyo. (Baefeso 1:7; 1 Petro 1:18, 19) Aboobo, Jesu wakaamba kuti wakaboolela ‘kupa buumi bwakwe kuti bube cinunuzyo cakununuzya banji.’—Matayo 20:28.\nNkaambo nzi “cinunuzyo cakununuzya banji” ncocakali kuyandika?\nMwaalumi wakusaanguna, Adamu, wakalengwa kalondokede, naa kanyina cibi. Wakajisi bulangizi bwakupona kukabe kutamani pele wakasweekelwa coolwe eeci akaambo kakusala kuzangila Leza. (Matalikilo 3:17-19) Naakaba abana, wakabayambukizya cibi eeco. (Baroma 5:12) Akaambo kaceeci, Bbaibbele litondezya kuti Adamu ‘wakalisambala’ antoomwe abana bakwe mubuzike bwacibi alufwu. (Baroma 7:14) Mbwaanga tabalondokede, kunyina wakali kukonzya kupilusya ncaakasweekelwa Adamu.—Intembauzyo 49:7, 8.\nLeza wakabafwida lubomba bana ba Adamu akaambo kakuti bakanyina bulangizi. (Johane 3:16) Nokuba boobo, zyeelelo zya Leza zyabululami zyakapa kuti atazilangi buyo zibi zyabo. (Intembauzyo 89:14; Baroma 3:23-26) Leza ulabayanda bantu, aboobo wakabikka bubambe bwakuti zibi zyabo zilekelelwe alimwi akumanizyigwa. (Baroma 5:6-8) Cinunuzyo mbobubambe oobo.\nIno cinunuzyo cibeleka buti?\nMu Bbaibbele, bbala lyakuti “cinunuzyo” libikkilizya zintu zyotatwe eezyi zitobela:\nNkubbadela.—Myeelwe 3:46, 47.\nCileelene amuulo wacintu cibbadelelwa. *\nAmubone twaambo ootu mbotweendelana acituuzyo cacinunuzyo ca Jesu Kristo.\nKubbadela. Bbaibbele lyaamba kuti Banakristo ‘bakaulwa amuulo waatala.’ (1 Bakorinto 6:20; 7:23) Muulo ooyu mbulowa bwa Jesu bwalo mbwaakabelesya ‘kuulila Leza bantu kuzwa kumisyobo yoonse amilaka yoonse amikowa yoonse azisi zyoonse.’—Ciyubunuzyo 5:8, 9.\nKunununwa. Cituuzyo ca Jesu cipa ‘kunununwa kucibi kwiinda mucinunuzyo.’—1 Bakorinto 1:30; Bakolose 1:14; Bahebrayo 9:15.\nKweelana. Cituuzyo ca Jesu cileelene acintu Adamu ncaakasweekelwa, nkokuti buumi bulondokede. (1 Bakorinto 15:21, 22, 45, 46) Bbaibbele lyaamba kuti: “Mbubonya ibanji mbobakaba basizibi kwiinda mukutamvwida kwamuntu omwe [Adamu], mbubonya buyo kwiinda mukumvwida kwamuntu omwe [Jesu Kristo] ibanji bayooba balulami.” (Baroma 5:19) Eeci cipandulula lufwu lwamuntu omwe mbolukonzya kubbadela cinunuzyo cabasizibi banji. Alimwi buya, cituuzyo ca Jesu ‘ncinunuzyo ceelene cabantu boonse’ ibabweza ntaamu zyeelede kutegwa bagwasyigwe ancico.—1 Timoteyo 2:5, 6.\n^ munc. 11 Mu Bbaibbele, mabala aakusaanguna aakasandululwa kuti “cinunuzyo” apa muzeezo wamuulo waatala uubbadelwa. Mucikozyanyo, bbala lya Chihebrayo lyakuti ka·phar lyaamba kuvwumba (Matalikilo 6:14) Kanji-kanji lyaamba kuvwumba cibi. (Intembauzyo 65:3) Ibbala limbi likozyenye ilyakuti kopher lyaamba muulo uubbadelwa kuvwumba cibi eeci naa kunununa. (Kulonga 21:30) Mbubwenya buyo, bbala lya Chigiriki lyakuti lytron, kanji-kanji ilisandululwa kuti “cinunuzyo,” alimwi lilakonzya kwaambwa kuti “muulo wakunununa.” (Matayo 20:28) Basikulemba ba Giriki bakabelesya bbala eeli kwaamba mali aapegwa kunununa mwaange naa muzike.\nJesu Lusyomo Abukombi Mibuzyo Yamu Bbaibbele Yaingulwa\nIno Cibi Ninzi?


Matalikilo 1 BB03 - Kumatalikilo Lesa wakalenga liculu - Bible Search\n1Kumatalikilo Lesa wakalenga liculu acishi ca panshi. 2Ono cishi taaku mbocakalingaawo ceebo temwakalinga shintu. Kwakalingabo munshinshe peculu lya maanshi aanji. Mushimu wakwe Lesa wakalinga kweendeendabo peculu lya maanshi. 3Mpeeke Lesa wakaamba ayi, “Akube mumuni.” Lyalo mumuni wakabaako. 4Lesa wakabona kwaamba ayi mumuni ngubotu, lyalo wakapansaanya mumuni amunshinshe. 5Mpeeke Lesa wakatumba mumuni ayi, “Malumwi,” awalo munshinshe ayi, “Mashiku.” Lyalo kwakaba macolesha amacuunsa, ubu bwakaba mbushiku butaanshi.\n6 Ono Lesa wakaamba ayi, “Akube musena ufongomene kwiculu kwaamba ayi upansaanye maanshi.” 7Aboobo Lesa wakalenga musena ufongomene uyo akupansaanya maanshi ayo apanshi lya nguwo alimwi aayo ali peculu lya nguwo. Mpeeke kwakaba bweenka ubo. 8Lesa wakatumba musena uyo ayi, “Liculu.” Lyalo kwakaba macolesha amacuunsa, ubu bwakaba mbushiku bwabili.\n26Ono Lesa wakaamba ayi, “Atulenge muntu mucikoshanyo cesu, anooboneka anga ndiswe. Bakanokweendelesha nswi sha mumaanshi, bayuni bauluka, banyama bafubwa, banyama bamuluundu ashilongolo shinene atuniini sheenda panshi shoonse.”\n27 Aboobo Lesa wakalenga muntu,\nWakalenga musankwa amwanakashi.


Jesu Wayiisya Ciiyo Cakulicesya ku Pobwe Lyakwiindilila Lyamamanino | Buumi bwa Jesu\nKuyiisya Ciiyo Cakulicesya ku Pobwe Lyakwiindilila Lyamamanino\nMATAYO 26:20 MARKO 14:17 LUKA 22:14-18 JOHANE 13:1-17\nJESU WALYA POBWE LYAKWIINDILILA LYAMAMANINO ABAAPOSTOLO BAKWE\nWAYIISYA CIIYO KWIINDA MUKUSANZYA MAULU AABAAPOSTOLO\nNaabatuma Jesu, Petro a Johane baunka akusika mu Jerusalemu kuyoolibambila Pobwe Lyakwiindilila. Muciindi Jesu abaapostolo bambi bali kkumi abalo banyamuka kuunka nkuko. Lino nkuumazuba, izuba liyamukubbila kumbo eelyo Jesu ankamu yakwe nobali mukuselemuka Cilundu ca Maolifa. Eeci nciindi camamanino Jesu ncabona Jerusalemu imasyikati kali abusena aano kusikila mane aakubusyigwa.\nMukaindi Jesu ankamu yakwe basika mumunzi wa Jerusalemu akuunka kuŋanda nkobayoolida Pobwe Lyakwiindilila. Batanta matantilo aaŋanda akunjila muŋanda mpati yamujulu. Oomo bajana zintu zyoonse zilibambidwe kuti balye cakulya kabali balikke. Jesu wali kucilangila ciindi eeci, nkaambo waamba kuti: “Ndali kuyandisya kapati kulya Pobwe Lyakwiindilila eeli andinywe nenditanapenga.”—Luka 22:15.\nMyaka minji kapati yainda musyule oomu, kwakatalisyigwa cilengwa cakwiinzyaanya nkapu zili mbozibede zyawaini ku Pobwe Lyakwiindilila. Lino, naamana kutambula nkapu imwi, Jesu walumba akwaamba kuti: “Umwi aumwi wanu atambule nkapu eeyi akunywa kulinjiyo, nkaambo ndimwaambila kuti, kuzwa lino tandikanywi limbi cakunywa cizwa kumusaansa kusikila bukasike Bwami bwa Leza.” (Luka 22:17, 18) Kweelede kuti casalala kuti lufwu lwakwe lino lulaafwaafwi.\nAciindi cimwi kabacilya Pobwe Lyakwiindilila, kwacitika cintu cimwi cigambya. Jesu wanyamuka, wasamununa zisani zyakwe zyaatala akubweza cisani cakulipukutya. Mpoonya wabikka meenda mumutiba uuli munsi-munsi. Kweelana acilengwa, simeenzu nguweelede kubona kuti maulu aabeenzu asanzyigwa, ambweni kusanzyigwa amubelesi umwi. (Luka 7:44) Pele aciindi eeci, kunyina simeenzu uuliko, aboobo Jesu waucita mulimo ooyu. Uuli woonse akati kabaapostolo wali kukonzya kubelesya coolwe eeci kucita boobo, pele kunyina naba omwe wacita boobo. Sena nkaambo kakuti bacikazyanya akati kabo? Tacigambyi kuti balisenda kuti Jesu nguuyanda kubasanzya maulu.\nJesu naasika kuli Petro, Petro wakaka ulaamba: “Kunyina notiisanzye maulu aangu pe.” Jesu wamwaambila kuti: “Kuti nditakusanzyi, nkokuti tojisi lubazu andime.” Petro wamwiingula cabusungu ulaamba: “O Mwami, utandisanzyi buyo kumaulu, pele kondisanzya akumaanza alimwi akumutwe.” Aboobo kweelede kuti Petro wagambwa kapati Jesu naamwiingula kuti: “Kufwumbwa ooyo wasamba kale amubili uyandika kusanzyigwa buyo kumaulu, nkaambo ulisalede mubili woonse. Alimwi nywebo nobaalumi mulisalede, pele kutali nyoonse.”—Johane 13:8-10.\nJesu wasanzya maulu oonse aabali 12, kubikkilizya amaulu aa Judasi Isikariote. Naamana kusama zisani zyakwe zyaatala akuyakukkala kutebulu alimwi, Jesu wabuzya kuti: “Sena mwacizyiba ncondamucitila? Mundiita kuti ‘Mwiiyi’ akuti ‘Mwami,’ alimwi muliluzi nkaambo mbondibede oobo. Aboobo, ikuti mebo nde Mwami alimwi nde Mwiiyi ndasanzya maulu aanu, nkokuti anywebo mweelede kusanzyanya kumaulu. Nkaambo ndamupa citondezyo, kuti mbubonya mbondamucitila, kamucita mbubonya andinywe. Ncobeni ndimwaambila masimpe kuti, muzike tali mupati kwiinda simalelaakwe, awalo sikutumwa tali mupati kwiinda yooyo wakamutuma. Ikuti kamuzizyi zintu eezyi, munookkomene ikuti naa kamuzicita.”—Johane 13:12-17.\nEelo kaka taciliboteli ciiyo eeci ncaayiisya icakucita mulimo cakulicesya! Basikutobela Jesu tabeelede kuyanda kuba mubusena bwakusaanguna, kabayeeya kuti balo balayandika kapati alimwi beelede kubelekelwa. Muciindi caboobo, beelede kutobela cikozyanyo ca Jesu, ikutali kwiinda mukucita cilengwa cakusanzyanya kumaulu, pele kwiinda mukulisungula kubeleka cakulicesya alimwi cakutasalaula.\nNobalya Pobwe Lyakwiindilila, ncinzi Jesu ncaambila baapostolo icitondezya kuti lufwu lwakwe lulaafwaafwi?\nNkaambo nzi ncocigambya kuti Jesu wasanzya maulu aabaapostolo?\nIno Jesu uyiisya ciiyo nzi kwiinda mukucita mulimo waansi wakusanzya maulu aabaapostolo bakwe?\nPetro—Wakaiya Kulekelela Kuzwa Kuli Simalelo\nNcinzi Jesu ncaakayiisya Petro kujatikizya kulekelela? Mbuti Jesu mbwaakatondezya kuti wamulekelela Petro?


MUBISYI NCAELEDE KUYANDA KLISTU\nMuntu wakali pedwe nguzu zisumpukide a muzeezo uyelene.Wakali londokede mubuntu bwakwe, alimwi wakali kuteelelana a Leza. Mizeezo yakwe yakali kusalala, makanze aakwe akali setekene. Pesi mu kutateelela nguzu zyakwe zyakasandulwa, kuliyanda kwakavula mucilawo caluyando. Nguzu zyakwe zyakateteeta kapati akaambo kakubisya alimwi tanaakali kukonzya kuzunda mu cinyonyoono mu nguzu zyakwe mwini. Wakaba muzike wa Satani, natakali Leza wakabika janza lyakwe munzila iyelede yaluse naa kakala mu buumi oobu kutamani akutamani. Wakali mulimo wa musunki kukazya muzeezo mupati mu kulengwa kwa muntu, nyika yakazula kuusa a lufu. Koonse ooku Satani waa kutondeka kuti mbulumbu bwa Leza mu mulimo wakwe wakulenga muntu. KLMNP 9.1\nMuciimo cinyina cibi, muntu wakali jisi kuswaangana kukomanisya a Leza “mulinguwe muzisisidwe imboni zyoonse zyamaanu a luzyibo.” Ba Kolose 2:3. Pesi naakabisya tanaa kajana limbi ku komana mu bululami, wakayeeya kulisisa kuzwa kuli Leza. Cilengwa ciliboobo mpocili asunu kumoyo utana lengululwa bupya. Moyo unyina ku komana mu kuswaangana a nguwe. Mubisyi tajani ku komana mu busyu bwa Leza, ulayoowa ku swaangana a balengwa basetekene. Naa ka zumizigwa kunjila mujulu, julu nilyataka mu komanina. Muya wa luyando wa kutaliyanda ngulela mujulu moyo omwe omwe uyingula ku moyo wa luyando lupati nowata kaingula ku muya wakwe. Mizeezo yakwe, ku komana kwakwe, a ku liteelela kwakwe, nikwa kalela kusika kuli baabo bakali mu munzi batabisyi. Naakaba mupenzyi mu munzi wa kujulu. I Julu nilyakaba cintu cijisi kucisa. Naakayoowa kuli yooyo mwini wakusalala mujulu, musemu wa kukomana kwa julu,naakaba muntu wacileya kubayimbi a kuswaangana ikubotu kwa mujulu. Tauli mulawo wa Leza kukasya babyaabi kujulu; pesi akaambo ka kutateelela kwabo balalikasya beni. Bulemu bwa Leza nibwakaba mbuli mulilo uumpa. Niba katambula ku jayigwa, Kuti bayube kuzwa ku busyu bwa yooyo waka bafwida ikuti bafutulwe. KLMNP 9.2\nNkuyumu lwesu tobeni kulizwisya kuzwamu mulindi wacinyonyoono motubede. Myoyo yesu mibyaabi tatukonzyi kwiisandula. “Nguni sena ukonzya kuzwisya cintu cisalala kuzwa kucintu citasalali? Kunyina naba omwe.” “Muzeezo wanyama ulijisi munyono a kulwana Leza: Nkaambo taukonzyi kulitola ansi ku mulawo wa Leza, taukonzyi cini-cini.” Jobu 14:4, Ba Roma 8:7. Busongo, a kuyiisigwa, a kuyanda kwa nguzu zya muntu, zyoonse zilijisi mulimo wazyo, pesi omu zinyina nguzu. Zila konzya kupa kulilemeka kwaatala, pesi tazikonzyi kusandula moyo, tazikonzyi kusalazya tusensa tya buumi. Ku leelede kuti kube nguzu zisebenza mukati, mu buumi bupya buzwa kujulu, muntu natana sanduka kuzwa mu cinyonyoono kuya mu kusetekana. Eezyo nguzu ngu Klistu. Luse lwakwe ndolukonzya kupilusya nguzu ku muntu ufwide ku moza a kusollela kuli Leza, ku bululami. KLMNP 9.3\nMufutuli wakati, “cita muntu wazyalululwa kuzwa kujulu.” Alimwi a kutambula moyo mupya a kuyanda kupya, ambaakani a kuliteelela, kusololela ku buumi bupya, “taka buboni bulelo bwa Leza.” Johani 3:3. Muzeezo wakuyeeya kuti muntu ulakonzya ikulilulamika mu bubotu buli muli nguwe kwiindila mbuli mbaakalengwa, ngwalufu, muntu buyo takatambuli zintu zya muya zya Leza: Nkaambo ziboneka ikuti nzya bufubafuba kuli nguwe: Takonzyi kuzihiba pe, zihibwa buyo amuntu uula moza, nkaambo zipegwa a moza.” KLMNP 10.1\n“Mutakankamani kuli ceeci ncindaamba kulindinywe, muleelede muzyalululwe alimwi.” Ba 1 Kolonika 2:14. Kwa Klistu kulilembedwe, “Mulinguwe kwakali buumi, buumi obu wakali mumuni wabantu bantu,” “Izyina lilike kunsi kwa julu lyakapegwa ku bantu ndyotweelede kufutusyigwa.” Johani 1:4. KLMNP 10.2\nTakuzulide kutambula buyo luyando lwa lweengelelo lwa Leza, a kubona luyando, a lweengelelo lwa ciimo cabuzyali. Takuzulide kuteelela buyo busongo bwa mulawo wakwe, kubona kuti zilijisi mumulawo utamani wa luyando. Paulu wakazibona zyoonse eezi naaka kanana, “Ndazumina ku mulawo kuti mubotu.” Mulawo ulisetekene, Milawo ilisetekene, ililuleme, mibotu.” Pesi akayungizya alimwi mukati kakulila kwa muya wakwe a kubula lusyomo, “Ndiwanyama, ndimuzike wacinyonyoono.” Ba Looma 7:16, 12, 14. Wakali kuyanda Kusalala, a bululami, walo mbwa takali kukonzya kujana lwakwe mwini, wakalila, “Maawe! ndimuuntu uusampukide ncobeni! ino ngum uukonzya kundivuna kumubili oyu walufu? Ba Looma 7:24. Kulila kuli boobu nkokuunka mujulu kuzwa ku myoyo ilemedwe mu manyika oonse mu zyuulu zyuulu zya myaka yakainda yoonse. Kuli kwiingula komwe kubantu boonse. “Kolanga kabelele wa Leza, utola cinyonyoono canyika.” Johani 1:29. KLMNP 10.3\nNkulailila kunji kunji muya wa Leza nkuwasola kutondeezya kasimpe, aku kacita kuli kaubeube kubantu boonse bakali kuyanda kuti baangululwe kuzwa ku mukuli wakwaangililwa a cinyonyoono. Jakobe mukucenga Isau wakatija kuzwa kumunzi wa usyi, mu zeezo wakuba a mulandu wakali mulemenede. Katontwedwe alike buyo. waka lyandaanya kuzwa kuli zyoonse zyakali kunga zilacita kuli buumi bwakwe buyandike. muzeezo omwe wakainda mizeezo yoonse njaakajisi mukuyeeya. oyo wakaleta kulibilika kumoyo wakwe, wakali wakuyoowa ikuti icinyonyoono caakwe camusukula kuzwa kuli Leza icakuti ijulu lyamutakata. Mukuusa wakoona ansi kulyookezya, munsi lyakwe kwaazingulukide buyo malundu, kujulu kwakali inyenyeezi zyakali kumweka mweka. Naa kacili koona imumuni uukankamanisya wakaboneka muciloto cakwe, wakabona kuzwa anyika mpakalede matantilo malamfu aakali kube asika kumilyango ya kujulu, atala angawo bangele ba Leza bakali kuseluka akutanta, eelyo mukati kajulu lisetekene mu bulemu ijwi lisetekene lyakateelelwa lijisi mulumbe wakukomanisya a lusyomo. Ooku kwakacitwa kuli Jakobe kuti ajane kukomana kwakali kulilila moyo wakwe kwakali kwakuyanda Mufutuli. Muluyando, kukomana a luse wakazubulula inzila kuli Jakobe, kuti walo mubisyi aswaanganizigwe a Leza. Matantilo asetekene agambya a kali ku kozyanisya Jesu, njenzila yomwe yolike yakuswaangana kwa Leza a muntu. Aaya ngamakani Jesu ngaakali kwaamba ciindi nobakali kubandika a Nasaniele, nakaamba kuti “Muya kubona julu lyajaluka bangele ba Leza kabatanta a kuseluka atala a Mwanaa muntu.” Johani 1:51. Mukati mu mulawo muntu wakalyandaanya kuzwa kuli Leza; nyika yakandaanizigwa kuzwa kujulu. Akati ka munyinza ooyu uuli akati kandiswe kwakali kunobula nzila yakuswaangana a Leza. Pele kwiinda muli Klistu. nyika alimwi yaka swaanganizigwa a julu. Abulemu bwakwe Klistu waka swaanganya cisena cakapangwa a cinyonyoono kuti bangele beendeenda baswaangane a muntu. Klistu ulaswaanganya muntu wakawa mu buteteete bwakwe. a kubula nguzu kwiindila mu nguzu zyakwe zisumpukide. KLMNP 10.4\nPesi ikulota kwa muntu nkwa buyo mu kusoleka kusumpuka, mu buyo mu nguzu zyoonse nzyasoleka, ikuti akale ibuumi bumukomanisya, nkaambo wasiya kasensa ka nguzu a lugwasyo ku mukowa uuwide. “Zipego zyoonse zibotu zilondokede” zizwa kuli Leza. Jakobe 1:17. Kunyina ciimo cakasimpe cisetekene kakwiina nguzu kuzwa kuli nguwe. Nzila iya kwa Leza ilike ngu Klistu. Klistu waamba kuti, “Ndime nzila, ndime kasimpe, ndime buumi. Kunyina muntu uuboola kuli Taata alike, cita wainda muli ndime.” Johani 14:6. KLMNP 11.1\nMoyo wa Leza ulapengaana ku bana bakwe baansi a luyando lupati lwiinda lufu. Mukupa Mwanaakwe, wakalipa julu lyoonse kuli ndiswe mu cipego comwe. Buumi bwa Mufutuli a lufu a kutwiiminina kuli wishi, a mulimo wa bangele. aku kombelelela kwa moza, ooku nkubeleka kwa taata mu millimo yoonse eeyi a kwiinda muzintu zyoonse eezi, a kukomana kwa zintu zya mujulu zyoonse, zyoonse zililembedwe a kaambo kalufutuko lwa muntu. KLMNP 11.2\nOo, toonse a tuyeeye muyasilo ukankamanisya wakacitwa akambo kandiswe! A tusoleke ikulumba ku mulimo anguzu julu nzyolipa kufutula bakazimina, kubaleta alimwi ku N’ganda ya Usyi. Mizeezo yanguzu, izibelesyo zya nguzu, zyoonse eezi tazikonzyi ikubelesegwa; ibulumbu ibupati bwakucita cibotu, ikukomana kwakuya kujulu, kwendela akati kambunga yabangeli kuswaangana anguwe a luyando lwakwe Leza a mwana aakwe, ikusumpulwa aku komezegwa kwa nguzu zyesu mu misela yoonse kukabe kutamani-sena eezi zyoonse tazili zishomyo zikankamanisya icakuti tweelede kuti tupe luyando lwa myoyo yesu mu kusebenzela mu nununi alimwi mulengi wesu? KLMNP 12.1\nAlimwi kulubazu lumwi Leza ulatwaambila ilubeta lwakwe ku cinyonyoono, icisubulo icitakwe wakutuhuna, a kuya ansi kwa ciimo cesu, a kujayigwa kwamamanino, kulatondeezegwa mujwi lyakwe Leza a kutukasya mu milimo ya Satani. KLMNP 12.2\nSena inga tatulutambuli luse lwa Leza? Sena ncinzi alimwi icimbi ncanga wacita? Atulibike lwesu tobeni mu kuswaangana kweelede muli nguwe wakatuyanda a luyando lukankamanisya. Atube bankutwe muzintu nzyotwapegwa kuti tusandulwe kuba mu mukozyano wakwe tubukulusigwe akuti tubelekele antoomwe akuswaangana a bangele mu bukambausi, tukamantane a kweendelana a Leza Taata amwana. KLMNP 12.3


Jesu Waita Basikwiiya Kuti Babe ‘Bazubi Babantu’ | Buumi bwa Jesu\nBasikwiiya Bone Balaba Bazubi Babantu\nMATAYO 4:13-22 MARKO 1:16-20 LUKA 5:1-11\nJESU WAITA BASIKWIIYA KUTI BAMUTOBELE CIINDI COONSE\nBAZUBI BANSWI BABA BAZUBI BABANTU\nBantu bamu Nazareta nobaalilwa kumujaya Jesu, waunka kumunzi wa Kapernauma, munsi-munsi a Lwizi lwa Galilaya, oolo alimwi ilwiitwa kuti “zyiba lya Genesarete.” (Luka 5:1) Eeci cazuzikizya businsimi buli mubbuku lya Isaya bwakuti bantu baku Galilaya ibakkala kunkomwe yalwizi bakali kuyoobona mumuni mupati.—Isaya 9:1, 2.\nMasimpe, okuno ku Galilaya, Jesu wazumanana kwaambilizya kuti “Bwami bwakujulu bwaswena afwaafwi.” (Matayo 4:17) Jesu wajana basikwiiya bone akati kabasikwiiya mbajisi kale. Kumatalikilo aaba bakali kweenda anguwe, pele nobakapiluka kuzwa ku Judaya antoomwe a Jesu, bakapilukide kumulimo wabo wakuzuba nswi. (Johane 1:35-42) Pele lino nciindi cakuti babe a Jesu lyoonse kutegwa abayiisye mulimo wakukambauka ngobayoozumanana kucita aakuunka walo.\nJesu nayenda kunkomwe yalwizi, wabona Simoni Petro amwanookwabo Andreya alimwi abeenzinyina bamwi kababamba nsabwe zyabo. Jesu waunka kulimbabo, wanjila mubwato bwa Petro akumwaambila kuti abukwasule bwato kuzwa kunkomwe. Nobeenda asyoonto, Jesu wakkala mubwato akutalika kuyiisya makamu aabantu aabungene kumbali aalwizi kujatikizya kasimpe ka Bwami.\nMpoonya Jesu waambila Petro kuti: “Katuya akati kazyiba, eelyo amuwaale nsabwe zyanu kutegwa mujaye nswi zinji.” Petro waingula kuti: “Mufwundisi, masiku oonse twalikubeleka kakunyina ncotwajaya, pele akaambo kakuti nduwe waamba ndilaziwaala nsabwe.”—Luka 5:4, 5.\nBawaala nsabwe zyabo akujaya nswi zinji kapati cakuti nsabwe zyabo zyatalika kudunsauka! Cakufwambaana boobola bazubinyina ibali mubwato bumwi bulaafwaafwi kuti baboole bazyoobagwasye. Mukaindi kaniini buyo, mato oonse obilo azula nswi zinji cakuti alemenwa akutalika kubbila. Abone boobu Petro, wamufwugamina Jesu akwaamba kuti: “Tantamuka kulindime O Mwami, nkaambo ndimuntu sizibi.” Jesu waingula kuti: “Utayoowi. Kuzwa lino unoozuba bantu baumi.”—Luka 5:8, 10.\nJesu waambila Petro a Andreya kuti: “Amunditobele, eelyo ndilamupa kuba bazubi babantu.” (Matayo 4:19) Wabikkilizya abasikuzuba nswi bambi bobilo, Jakobo a Johane, bana ba Zebedayo. Abalo bamutobela mpoonya aawo cakutawayawaya. Aboobo aaba bone bausiya mulimo wabo wakuzuba nswi akuba basikwiiya bakusaanguna ba Jesu baciindi coonse.\nMbantu bali buti Jesu mbaaita kuba basikwiiya bakwe baciindi coonse, alimwi ino mazina aabo mbaani?\nIno maleele nzi aamuyoosya Petro?\nIno nkuzuba kwamusyobo nzi nkobanakucita lino basikwiiya bone?\nPetro—Wakakulwana Kuyoowa Akudooneka\nKudooneka kulijisi nguzu zyakunyonyoona kapati. Pele Petro wakakuzunda kudooneka kwakwe kujatikizya Jesu.


Rebeka Wakali Kuyanda Kumukkomanisya Jehova | Amubayiisye Bana Banu\nRebeka wakali mukaintu wakali kumuyanda Jehova. Mulumaakwe wakali Izaka. Awalo wakali kumuyanda Jehova. Ino Rebeka a Izaka bakazyibana buti? Ino Rebeka wakatondezya buti kuti wakali kuyanda kumukkomanisya Jehova? Atwiiye zinji kujatikizya nguwe.\nBazyali ba Izaka bakali ba Abrahamu a Sara. Bakali kukkala munyika ya Kanana, mwalo bantu mobatakali kukomba Jehova. Pele Abrahamu wakali kuyanda kuti mwanaakwe akwate mukaintu wakali kukomba Jehova. Aboobo wakatuma mubelesi wakwe, ambweni Eliezere, kuti akajanine Izaka mukaintu kubusena ibwakali kwiitwa kuti Harani, ikwakali kukkala babbululu ba Abrahamu.\nRebeka wakalilibambilide kubeleka canguzu kuteka maanzi aakupa nkamela\nEliezere wakaunka antoomwe ababelesi bamwi ba Abrahamu. Lwakali lweendo lulamfwu kapati. Bakatolelezya ankamela zili kkumi izyakanyamwide zyakulya alimwi azipego. Ino Eliezere wakali kuyoomuzyiba buti mukaintu ngwaakeelede kusalila Izaka? Ciindi Eliezere ababelesinyina mbaakali limwi nobakasika ku Harani, bakaima amugoti nkaambo Eliezere wakalizyi kuti tacikootola ciindi cilamfwu kuti bantu baboole kuteka maanzi. Wakapaila kuli Jehova akwaamba kuti: ‘Ikuti mukaintu ngonditiilombe maanzi andipe alimwi ape ankamela zyangu kuti zinywe, ndilazyiba kuti ngomukaintu ngoosala.’\nMpoonya Rebeka wakaboola kumugoti. Bbaibbele lyaamba kuti wakali mubotu kapati. Eliezere wakalomba maanzi, mpoonya Rebeka wakaingula kuti: ‘Inzya ndilakupa. Ndilakupa maanzi aakuti yebo unywe alimwi ankamela zyako kuti zinywe.’ Kociyeeyela buyo! Nkamela izilaanyota zinywa maanzi manji kapati, aboobo Rebeka wakeelede kupilukila kumugoti ziindi zinji. Mucifwanikiso ncowabona, ncinzi citondezya kuti mukaintu ooyu ulabeleka canguzu?— Eliezere wakagambwa kubona Jehova mbwaakawiingula mupailo wakwe.\nEliezere wakapa Rebeka zipego zinji zibotu. Rebeka wakaambila Eliezere ababelesinyina mbaakali limwi kuti baunke limwi kuŋanda yabazyali bakwe. Eliezere wakapandulula kaambo Abrahamu ncaakamutumina alimwi a Jehova mbwaakawiingula mupailo wakwe. Mukwasyi wa Rebeka wakakkomana kuti akwatwe kuli Izaka.\nRebeka wakaunka ku Kanana antoomwe a Eliezere akuyookwatwa kuli Izaka\nPele sena uyeeya kuti Rebeka wakali kuyanda kuti akwatwe kuli Izaka?— Rebeka wakalizyi kuti Jehova nguwakatuma Eliezere. Aboobo mukwasyi wakwe nowakamubuzya naa ulayanda kuunka ku Kanana kuyookwatwa kuli Izaka, Rebeka wakaingula kuti: ‘Inzya, ndilayanda kuunka.’ Mpoonya-mpoonya wakaunka a Eliezere. Nobakasika ku Kanana, wakakwatwa kuli Izaka.\nAkaambo kakuti Rebeka wakacita eeco Jehova ncaakali kuyanda kuti acite, Jehova wakamulongezya. Nokwakainda myaka minji, Jesu wakazyalwa muzyalani lya Rebeka! Ikuti komukkomanisya Jehova mbuli mbwaakacita Rebeka, uyookulongezya anduwe.\nMatalikilo 12:4, 5; 24:1-58, 67\nIno Rebeka wakali ni?\nNkaambo nzi Abrahamu ncaatakali kuyanda kuti Izaka akwate mukaintu waku Kanana?\nIno Eliezere wakazyiba buti kuti Rebeka ngomukaintu Izaka ngwaakeelede kukwata?\nNcinzi ncotukonzya kucita kutegwa tumwiiye Rebeka?


Samwelo Wakatolelela Kucita Shintu Shibotu | Amuyiishe Bana Banu\nKuswa ciindi Samwelo kacili mwanike, wakalinga kukala akusebensa paŋanda yakwe Lesa, pamusena bantu mpobakalinga kulambilila Yehova. Sa ulicishi Samwelo mbwakesa mukukala paŋanda yakwe Lesa? Cakutaanguna atwiiye pali banyina Samwelo, ba Aana.\nKwaciindi cilaamfu, Aana taakalinga kuciteewo mwaana nabi kwaamba ayi wakalinga kusunishishi. Aboobo wakapaila kuli Yehova kusenga lucafwo. Wakashomesha ayi na akabe amwaana musankwa, ulaakumupa kuli Lesa kwaamba ayi akamusebensele kwa buumi bwakwe boonse. Yehova wakakumbula mupailo wakwe Aana, aboobo wakaba amwaana musankwa. Wakamutumba ayi Samwelo. Samwelo ndyakaba amyaaka yotatwe na yone, Aana wakamutola kuŋanda yakwe Lesa, Kweelana ambwakashomesha.\nEli ngowakalinga mupailishi munene paŋanda yakwe Lesa. Wakalinga kusebensa abana bakwe basankwa bobilo. Ŋanda yakwe Lesa wakalinga ngumusena bantu mpobakalinga kulambililawo Lesa, aboobo abo basebenselawo bakalinga kweelete kucita shintu shibotu. Sombi bana bakwe Eli bakalinga kucita shintu shibiibi. Samwelo wakalinga kubona nshebakalinga kucita. Sa alakwe Samwelo wakalinga kucita shintu shibiibi mbuli bana bakwe Eli?— Sobwe, wakatolelela kucita shintu shibotu kweelana ambobakamwiisha bashali bakwe.\nIno utooyeeya ayi Eli wakalinga kweelete kubacita buyani bana bakwe bobilo?— Wakalinga kweelete kubapa mulandu. Taakalinga kweelete kubasuminisha kusebensela paŋanda yakwe Lesa. Sombi taakwe kucita ubo, aboobo Yehova wakakalalila Eli abana bakwe. Yehova wakabapa mulandu.\nSamwelo wakaambila Eli maswi akwe Yehova\nMashiku Samwelo kaalete, wakanyumfwa muntu kamwiita ayi, ‘Samwelo!’ Wakacicila kuli Eli, sombi Eli wakaamba ayi: ‘Nshikwe kukwiita sobwe.’ Ici cakacitika mankanda obilo. Ndyecakacitika lyatatu, Eli wakaambila Samwelo ayi, na aite alimwi waambe ayi, ‘Amwaambe, noBaami baLesa, ntoonyumfwa.’ Aboobo Samwelo wakacita bweenkobo. Mpeeke Yehova wakaambila Samwelo ayi: ‘Ambila Eli ayi ndaakupa mulandu pamukwashi wakwe pashibiibi nshebatoocita.’ Sa utooyeeya ayi cakalinga cuubu kuli Samwelo kushisha maswi aya kuli Eli?— Sobwe, tacakalinga cuubu. Nabi Samwelo wakalinga kucite boowa, wakacita nshakamwaambila Yehova. Nshakaamba Yehova shakacitika. Bana bakwe Eli bobilo bakacaikwa, alakwe Eli wakafwa.\nSamwelo ncakubonenaako cibotu kuli ndiswe. Wakacita shintu shibotu nabi wakalinga kubona bantu kabacita shibiibi. Ino webo? Sa ulaakuba mbuli Samwelo akutolelela kucita shintu shibotu? Na ukacite boobo, ulaakusangalasha Yehova alimwi abashali bako.\n1 Samwelo 2:22-26; 3:1-21\nNcishomesho nshi banyina Samwelo ncobakashomesha?\nIno Samwelo wakabona bana bakwe Eli kabacita nshi paŋanda yakwe Lesa?\nIno Yehova wakaambila Samwelo kucita nshi?\nIno ngumulandunshi Samwelo ncabetele cakubonenaako cibotu kuli ndiswe?


Mupainiya Waalubazu Kwamyaka Iili 50 | Ba Alisten Lumare\nBa Alisten Lumare\nBUUMI BWABO MUBUFWAAFWI Musyule bakali bapati bamapulisa pele kumbele bakabeleka kabali bapainiya baalubazu kwamyaka yiinda ku 50.\nMU 1964, ndakatumwa kandili mupainiya waalubazu ku Manokwari, West Papua, ooko mbungano nsyoonto nkoyakali kukazyigwa kapati abasololi bacikombelo bakubusena oobo. Mbondakasikila buyo, mufwundisi umwi wacikombelo caba Pulotesitanti wakandiboolela kuŋanda cabukali.\nWakaamba cabukali kuti: “Ndilaimwaya ŋanda eeyi akubamana Bakamboni ba Jehova mu Manokwari moonse.”\nAkaambo kakuti musyule ndakali mupulisa, tiindakakongwa pe amajwi aakwe aabukali. Ndakamwiingula amoyo ukkede, aboobo wakandisiya muluumuno.—1 Pet. 3:15.\nCiindi eeco mu Manokwari kwakali basikumwaya ibali lusele. Sunu, myaka iili 50 kuzwa ciindi eeco, kuli mbungano zili ciloba mubusena oobo. Bantu bainda ku 1,200 bakajanika kumuswaangano wacooko iwakacitwa kubusena oobo mu 2014. Ndilakkomana kapati mumoyo nondibona ncaacita Jehova mucooko eeci icili kulamfwu\nBakamboni bamwi balalyaaba kubeleka mawoola aali 30, 50, naa kwiinda aawo amwezi mumulimo wakukambauka. Ncinzi cibakulwaizya?\nNkaambo Nzi Ncomukambaukila Kuŋanda Aŋanda?\nAmwiiye Jesu ncaakaambila basikwiiya bakwe bakusaanguna kucita.


Magozwe - Storybooks Zambia\nBilingual PDF (ChiTonga-English, landscape)\nBilingual PDF (ChiTonga-Bemba, landscape)\nBilingual imageless PDF (ChiTonga-English, landscape)\nBilingual imageless PDF (ChiTonga-Bemba, landscape)\nBilingual booklet PDF (ChiTonga-English)\nBilingual booklet PDF (ChiTonga-Bemba)\nBilingual imageless booklet (ChiTonga-English)\nBilingual imageless booklet (ChiTonga-Bemba)\nMudolopo lya Nairobi, kulamfu aminzi kwakali kabunga kabana basankwa balo ibatakajisi nkobazulilwa. Bakapona buumi bwabo mbubona mbuli mazuba mbwaakali kutobelana. Bumwi buzuba mafumofumo bakalongela miseme yabo nibakazwa kubuka mumigelo yamuloodi aawo aakali mpeyo kapati. Bakalikunga bayasya makwiisyilili kutegwa batande mpeyo. Akati kabasankwa aaba kwakali kujanika umwi ooyo wiitwa kuti Magozwe. Ooyu nguwakali mwana alimbabo boonse.\nIciindi bazyali ba Magozwe nibakafwa wakali biyo amyaka yosanwe. Aboobo wakaunka kuyakukkala abaacisyanyina ibakali kumutundulula. Kunyina nibakamubikkila maanu Magozwe. Acibe cakulya nyaanya, kwiina nibakali kumupa pesi kakuli bakalikumubelesya ncito zilema mbuli mbubakalikuyanda.\nMagozwe kunyina naakalikuzumizigwa kuti ape butongoosi nokuba kubuzya mubuzyo uuli woonse. Kwalikunga kuti naa wabuzya, baacisyanyina nkumuuma. Wakalikunga ababuzya kujatikizya makani akuya kucikolo bamwaambila kuti, “buyanga bwakaindilila mulinduwe tokozi kwiiya.” Nikwakainda myaka yotatwe yakulelwa mukupenga, Magozwe wakatija, wakazwa ang’anda alibaacisyanyina akutalika kukkala mumazila.\nBuumi bwakukkala mumazila bwakalikukatazya. Bana basankwa banji-banji cakaliciyumu-yumu kujana cakulya. Nkaambo kakuzoompola zintu zyabantu kumaanza kutegwa ujane cakulya bamwi bakali kwaangwa mpoonya bamwi bakalikuumwa. Iciindi umwi naajanika muciimo cakuciswa, kujana cakulya nokuba muntu wakugwasililizya cakali cintu nciyumu. Mali ngubakali kuyaa kulombelela alimwi akuulisya tupulasitiki ngongayo ngubakali kulisiminina kuti kabaligwasya.\nBumwi buzuba Magozwe naakali kumvunyungula mumadooti, muzingungulu, wakabona kabbuku kamanide-manide. Wakakabweza akukabikka musaka lyakwe. Abuzuba wakalikunga ulakabweza akulanga-langa zifwanikiso mbokuli taakacizyi akubala noliba bbala lyomwe.\nEezi zifwanikiso zyakalikutondezya caano camwana musankwa wakaba simweenzya ndeke. Magozwe wakakozya kuliyeeyela kuba simweezya ndeke. Zimwi ziindi wakalikulimvwa kuti ngonguwe ngobakanana mukati mubbuku.\nBumwi buzuba Kwakali kutontola nkabela Magozwe wakaimikila munzila kalombelela. Eelyo umwi mudaala wakaswena munsi lyakwe. “Kwaamba, mebo ndime Tomaasi. Ndibeleka biyo munsi-munsi awaano kwalo oko nkokozya kujana cakuti inga walya,” wakakanana mudaala kumwi katondeka kung’anda yamusyobo wa mungunga waji iijisi alimwi aciluli cacikambwe. “Ndasyoma inga waunka okuya ukabweze cakulya.” Magozwe wakamulamga mudaalo ooyu, wailanga ng’anda. “Ndiza,” wakamvwiila Magozwe kumwi keenda akweenda akuzwa wazwa ngooyo waunka.\nMbuli myezi mbuli mbuyakali kuya akwiinda kaitobelena, banabasankwa aaba limwi bakaya kkoyabazyibilina alimwi aba Tomaasi. Tomaasi wakalimuntu uyandisisya kwaambaula abantu, kapati aabo batakajisi kwakukkala kunze biyo amumazila. Tomaasii muntu wakateelela bube bwabuumi bwabantu bakkala mumaanda alimwi amumazila.\nMagozwe wakali kkede mumbembelekwa a loodi kalanga cifwanikiso mukabbuku kakwe ciindi eeco Tomaasi naakasika akukkala munsi lyakwe. “Mbuti? Ino kaambanzi kabbuku aaka?” wakabuzya Tomaasii. “Cibalo caamba umwi musankwa weenzya ndeke, “ wakamvwiila Magozwe. “Nguni zina musankwa oyo?” wakabuzya Tomaasii. “Chita, tandicizi kubala,” wakamvwiila Magozwe.\nNibakaswangaana, Magozwe wakamwaambila Tomaasii caano cabuumi bwake. Wakamwaambila mbuli mbwaakatija kuzwa kuli baacisyanyina. Tomaasii kunyina zinji zyaakaumbaula alimwi kunyina ncaakatodeya Magozwe kuti acite pele wakamupa kuteelela kweelede. Zimwi ziindi bakakanana kabalya cakulya mung’nda yamasenke acikambwe.\nEelyo Magozwe naakaceede biyo asyoonto kuti akkwanye myaka iilikkumi, Tomaasii wakamupa kambi kabbuku. Aaka kabbuku kapandulula musankwa umwi wakumunzi mbuli mbwaakaba ampuwo yamusobano wabbola. Tomaasi wakamubalila caano eeci ziindi zinji kusikila limwi bumwi buzuba wakati, “Ndilombozya kuti uunke kucikolo kutegwa ukaiye kubala bumwi buzuba.” Tomaasi wakapandulwida Magozwe kuti kulibusena bumwi ooko kwalo bana nkobaiya.\nWakeezyeezya makani aaya abusena oobo alimwi akubikkilizya amakani akuya kucikolo. Ino kuti naa kacili ncamasimpe kuti baacisyanyina bakaliluleme nibakalikumwaambila kuti wakali cikopo kapati cakuti takozyi akwiiya. Ino kuti bakamuume kubusena bwaceenzu ooko. Ndiza cilainda Kubota kuti ndacaala biyo nkweena okuno.\nWakazumuna kulya musalo antoomwe a Tomaasi aboobo kakunyina akusowa ciindi wakaunka.\nKumane waawo Magozwe wakatalika kukkala mung’nda oomu. Wakalikoona abeenzinyina bobilo. Antoomwe bana bakalikukkala moomu mung’anda bakali kkumi antoomwe aba Cissy alimwi abalumi babo, babwa botatwe, kakkiti alimwi, kaaze alimwi ampongo yomwe ncembele.\nMagozwe wakatalika kwiiya cikolo akujana buyumuyumu. Zinji zyakalikuyandika kuti akozye kweelana abenzinyina. Zimwi ziindi wakali kulimvwa kutyompokelwa alimwi akuyanda kucileka. Pele wakaayeeyela makani ngaakajana mubbuku lyakwe mumakwiisyilili.\nMagozwe wakalikkede anze ang’anda iilaaciluli canyanzabili, kabala kabbuku. Tomaasi wakasika alimwi akukkala munsi lyakwe. “Kaambanzi kabbuku aaka?” wakabuzya Tomaasi. “Kabbuku kaambaula musankwa wakaba mwiiyi,” wakamvwiila Magozwe. “Ino nguni zina lyakwe?” wakabuzya Tomaasi. “Izina lyakwe ngu Magozwe,” wakamvwiila Magozwe kumwi kamwetula-mwetula.


Makani Aabuumi: Mulimo Uujisi Zilongezyo Zinji Kwiinda Mulimo Wakuzyana | Yakwiiya\nNgazi Yamulindizi—Yakwiiya | March 2015\nAMUBALE MU Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Chuvash Cibemba Cinyanja Croatian Czech Danish Dutch Efik English Estonian Finnish French Georgian German Greek Guarani Gujarati Gun Haitian Creole Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kannada Kazakh Kikamba Kikaonde Kikuyu Kinyarwanda Kirghiz Kiribati Kirundi Kongo Korean Latvian Lithuanian Luganda Lunda Luo Luvale Macedonian Malagasy Malay Malayalam Marathi Mauritian Creole Maya Mongolian Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Serbian (Cyrillic) Serbian (Roman) Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Waray-Waray Wolaita Yoruba Zapotec (Isthmus)\nTwakajana Mulimo Uujisi Zilongezyo Zinji\nAkaluulwa aba David Alimwi aba Gwen Cartwright\nCIINDI mebo alimwi aba Gwen notwakajisi myaka yakuzyalwa yosanwe, twakatalika kwiiya kuzyana. Aciindi eeci tiitwakazyibene. Pele notwakali kuyaabukomena, toonse twakajisi makanze aamulimo wakuzyana. Mbotwakali kuyaabucizyiba kapati kuzyana, twakauleka mulimo ooyu. Ncinzi cakapa kuti tucileke?\nBa David: Ndakazyalwa mu 1945 mu Shropshire, busena bwamuminzi, ku England. Bataata bakalijisi faamu mubusena oobu. Ndakotoka kucikolo, ndakali kukkomana kusanina nkuku alimwi akugomenena mayi alimwi akulanganya ŋombe ambelele. Ciindi zikolo nozyajalwa, ndakali kubagwasya kutebula, zimwi ziindi ndime ndakali kweenzya matalakita.\nNokuba boobo, kuli cintu cimwi icakatalika kundikondelezya. Kubwana, bataata bakabona kuti ndakali kuyanda kapati kuzyana kufwumbwa ndamvwa buyo lwiimbo lulila. Aboobo, ciindi nondakajisi myaka yakuzyalwa yosanwe, bakandikulwaizya kuti bamaama bandilembye cikolo icakali kuyiisya kuzyana icakali mucilawo motwakali kukkala. Bayi bangu bakandiyiisya musyobo aumwi wakuzyana akaambo kakuti bakabona kuti ndakali kukonzya kuuzyiba. Nondakajisi myaka yakuzyalwa iili 15, ndakapegwa bulumbu bwakubbadelelwa kucikolo cipati icakali kuyiisya kuzyana citegwa Royal Ballet School mu London. Kucikolo eeci ndakaswaangana aba Gwen, mpoonya ndakabikkwa kuti katuzyana ambabo.\nBa Gwen: Ndakazyalwa mu 1944 mudolopo lya London. Nondakacili mwana, ndakalijisi lusyomo muli Leza. Ndakasoleka kubala Bbaibbele pele cakali kundiyumina kulimvwisya. Nondakajisi myaka yakuzyalwa yosanwe, ndakanjila cikolo cakali kuyiisya kuzyana. Nokwakainda myaka iili cisambomwe, ndakazunda mumuzundano mu Britain yoonse, calo icakandipa kuti ndipegwe bulumbu bwakuyakwiiya kuzyana kucikolo cipati ca The Royal Ballet School. Busena oobu bwakali ku White Lodge, busena bubotu kapati ibwakali mu Georgia ku Richmond Park, kunze aadolopo lya London. Ndakatalika kwiiya kuzyana akuyiisyigwa abamayi ibakacibwene kuyiisya kuzyana. Nondakajisi myaka yakuzyalwa iili 16 ndakaba umwi wabasicikolo bapati acikolo ca The Royal Ballet School mu London, ooku nkonkuko nkondakaswaangana aba David. Mumyezi buyo misyoonto, twakatalika kuzyana antoomwe mumaanda aakuzyanina mbuli ŋanda ya Royal Opera House mu Covent Garden, London.\nMulimo wesu wakuzyana wakatupa kweenda mumasena manji munyika\nBa David: Inzya, kweelana ambobaamba ba Gwen, mulimo ooyu wakatupa coolwe cakuzyana muŋanda yakuzyanina iyakazyibidwe kapati ya Royal Opera House alimwi antoomwe ambunga ya London Festival Ballet (lino yiitwa kuti English National Ballet). Muntu umwi iwakali kuyiisya kuzyana mukkampani ya Royal Ballet yaku Wuppertal, Germany, wakatusala tobilo kuti katweenda anguwe mukuzyana. Mumulimo wesu woonse, twakali kuzyana mumaanda aakucitila misobano nyika yoonse, alimwi twakali kuzyana abantu ibakacibwene kapati kuzyana mbuli Dame Margot Fonteyn alimwi a Rudolf Nureyev. Buumi oobu bwakuzundana bupa kuti muntu kalimvwa kapati, alimwi twakalilyaabide kapati kumulimo wesu ooyu.\nBa Gwen: Ndakalilyaabide kapati kuzyana. Mebo alimwi aba David twakajisi makanze aakubainda boonse mukuzyana. Ndakali kukkomana kapati kutambula malubaluba, alimwi akumvwa bantu kabakambilila ciindi nondakali kuzyana. Mumulimo ooyu wakuzyana, ndakali kukonzya kubona kuti ndakazingulukidwe abantu ibatakali kulilemeka, ibakali kufweba, alimwi ibakali bakolwi; mbubwenya mbuli bamwi, ndakali kusyoma mizimu yacoolwe.\nBUUMI BWESU MBOBWAKACINCA CAKUMANININA\nBuzuba bwabwiinga bwesu\nBa David: Nokwakainda myaka minji mumulimo wakuzyana, ndakakatala kweendeenda lyoonse. Mbwaanga ndakakomenena afaamu, ndakatalika kulombozya kupona buumi buuba-uba bwakumunzi. Aboobo, mu 1967 ndakacileka mulimo wangu alimwi akutalika kubeleka afaamu mpati iyakali munsi-munsi ampobakali kukkala bazyali bangu. Bamukamwini faamu bakandizumizya kuti kandibbadela kukkala mukaanda kaniini. Mpoonya ndakatumina ba Gwen fooni kuŋanda yakucitila misobano akubaambila kuti tukwatane. Bakali kuyaabucizyiba kapati kuzyana, aboobo cakali kukonzya kubayumina kusala. Nokuba boobo, bakazumina alimwi bakandisangana kupona buumi bwakumunzi mbobatakazyibide.\nBa Gwen: Inzya cakali ciyumu kuti ndizyibile buumi bwaafaamu. Kukama ŋombe alimwi akusanina ngulube ankuku yakali milimo njondatakazyibide. Ba David bakatalika kwiiya zyabulimi kucikolo kwamyezi iili fwuka kutegwa bazyibe nzila zipya zyabulimi, alimwi ndakali kulendelelwa kapati nkaambo bakali kusika aŋanda masiku. Kuzikusika aciindi aawa, mwaneesu musimbi wakusaanguna Gilly wakazyedwe kale. Ba David bakandikulwaizya kwiiya kweenzya mootokala, mpoonya ndakacizyiba. Pele buzuba bumwi nondakali kuswaya dolopo ilyakali munsi-munsi, ndakaswaangana aba Gael. Ndakabazyiba ciindi nobakali kubeleka mucintoolo cimwi icakali mucilawo motwakali kukkala.\nBuzuba bwabwiinga bwesu alimwi anotwakakwatana-kwatana afaamu\nBa Gael bakanditamba kuŋanda yabo. Bakanditondezya zifwoto zyabwiinga bwabo, alimwi cifwoto cimwi cakajisi kabunga kabantu ibakali anze aabusena ibwiitwa kuti Ŋanda ya Bwami. Ndakababuzya naa cakali cikombelo nzi. Nobakandaambila kuti balo abalumi babo Mbaakamboni ba Jehova, ndakakkomana kapati. Ndakayeeya kuti banabokwabo abataata, ibakaintu, bakali Bakamboni. Nokuba boobo, alimwi ndakazikuyeeya bataata mbokali kubanyemena kapati akaambo kakuba Kamboni alimwi akusowa mabbuku aabo. Bataata bakalijisi moyo mubotu pele bakali kundigambya ncobakali kubakalalila boobu ibacizyi babo basiluzyalo.\nMpoonya ndakazikuzyiba kaambo nzyobakali kusyoma banabokwabo abataata ncozyakaindene azyakali kusyomwa muzikombelo zimwi. Ba Gael bakandipandulwida cini Bbaibbele ncoliyiisya. Ndakagambwa kapati kuzyiba kuti njiisyo zinji, mbuli njiisyo ya Butatu alimwi anjiisyo yakuti buumi tabufwi zyakali kukazyanya ancaamba Magwalo. (Muk. 9:5, 10; Joh. 14:28; 17:3) Alimwi ndakalizyiba zina lya Leza kuti ngu Jehova kwaciindi cakusaanguna akubona kuti lilajanika mu Bbaibbele.—Kul. 6:3.\nBa David: Ba Gwen bakandaambila nzyobakali kwiiya. Ndakayeeya ciindi nondakacili mwana bataata nobakali kundaambila kuti kandibala Bbaibbele. Aboobo, mebo alimwi aba Gwen twakazumina kuti ba Gael abalumi babo ba Derrick kabatuyiisya Bbaibbele. Nokwakainda myezi iili cisambomwe, twakalongela ku Oswestry, mweena mu Shropshire akaambo kakuti twakajana faamu nsyoonto njotwakali kukonzya kubbadelela. Ooku, ba Deirdre, balo ibakali Bakamboni mubusena oobu, bakazumanana kutuyiisya Bbaibbele. Kumatalikilo tiitwakali kuunka ambele kapati mukwiiya kwesu. Kulanganya zivwubwa zyesu kwakali kupa kuti katujisi bubi ciindi aciindi. Nokuba boobo, asyoonto-syoonto kasimpe kakatalika kucinca buumi bwesu.\nBa Gwen: Ndakajisi penzi lipati lyakusyoma mizimu. Lugwalo lwa Isaya 65:11 lwakandigwasya kuzyiba Jehova mbwababona bantu ibabambila tebulu “leza wa Coolwe.” Cakatola ciindi cilamfwu kuti ndizileke zintu zyoonse zyamizimu azitumwa. Kuzyiba kuti “kufwumbwa uulisumpula uyoocesyegwa alimwi kufwumbwa uulicesya uyoosumpulwa,” cakandigwasya kuzyiba muntu ngwayanda Jehova. (Mt. 23:12) Ndakali kuyandisya kubelekela Leza uutulanganya kapati cakuti wakapa Mwanaakwe ngwayandisya kuti cibe cinunuzyo. Kusikila aciindi eeci twakalijisi kale mwana musimbi uumbi, alimwi twakakkomana kapati kwiiya kuti mukwasyi wesu wakali kukonzya kuyakupona muparadaiso anyika.\nBa David: Ciindi nondakazyiba kuzuzikizyigwa kwabusinsimi bwamu Bbaibbele bugambya, mbuli businsimi bujanika mubbuku lya Matayo caandaano 24 alimwi amubbuku lya Daniele, ndakazyiba ncobeni kuti aaka nkakasimpe. Ndakazyiba kuti taakwe cintu munyika eeyi cikonzya kweelanisyigwa akuba acilongwe cibotu a Jehova. Aboobo, mukuya kwaciindi ndakacileka kuba amakanze aakuba alubono lunji kapati. Ndakazyiba kuti bakaintu bangu alimwi abana bangu bakali kuyandika kapati. Lugwalo lwa Bafilipi 2:4 lwakandigwasya kuzyiba kuti tiindakeelede kubikkila maano kuzintu nzyondakali kulombozya ndemwini alimwi akuyanda kuba afaamu mpati. Muciindi caboobo, ndakazyiba kuti ndeelede kubikka kubelekela Jehova mubusena bwakusaanguna mubuumi bwangu. Ndakacileka kufweba. Pele kulibambila kuunka kumiswaangano kumangolezya mu Mujibelo, musinzo iwakali kulampa makkilomita aali 10, tiicakali cuuba-uba akaambo kakuti nceciindi ncotwakali kukama ŋombe. Nokuba boobo, kwiinda mukugwasyigwa aba Gwen, twakali kujanika kumiswaangano lyoonse, alimwi twakali kubatoleezya bana besu mumulimo wakukambauka mu Nsondo mafwumofwumo lyoonse—twamana kukama ŋombe.\nBabbululu besu tiibakakkomene kujatikizya kucinca kwesu. Bausyi baba Gwen tiibakali kwaambaula aba Gwen kwamyaka iili cisambomwe. Bazyali bangu abalo bakasoleka kutulesya kuyanzana a Bakamboni.\nBa Gwen: Jehova wakatugwasya kuliyumya mubuyumuyumu oobu boonse. Mukuya kwaciindi, bakwesu abacizyi ba Mumbungano ya Oswestry bakazikuba mbuli kuti mbabanamukwasyi wesu bapya, bakali kutugwasyilizya caluyando mumasunko eesu. (Lk. 18:29, 30) Twakalyaaba kuli Jehova akubbapatizyigwa mu 1972. Ndakali kuyandisya kubeleka canguzu kusikila mpondigolela kugwasya bantu banji kuzyiba kasimpe, aboobo ndakatalika mulimo wabupainiya.\nMULIMO MUPYA UUJISI ZILONGEZYO\nBa David: Milimo njotwakali kubeleka afaamu mumyaka eeyi yakali milimo iiminya; nokuba boobo twakasoleka kuba cikozyanyo cibotu cakumuuya kubana besu. Mukuya kwaciindi, akaambo kakuti mfwulumende yakacesya lugwasyo ilwakali kupegwa kumafaamu, twakacileka kubeleka afaamu. Twakanyina ŋanda amulimo alimwi aciindi eeci mwaneesu musimbi watatu wakajisi buyo mwaka omwe wakuzyalwa, aboobo twakapaila kuli Jehova kuti atugwasye akutusololela. Twakayanda kubelesya luzyibo ndotwakajisi lwakuzyana, aboobo, twakajula ŋanda kuti katuyiisya bantu ibayanda kwiiya kuzyana kutegwa katujana mali aakubelesya mumukwasyi wesu. Makanze eesu aakubikka ziyandika zyakumuuya mubusena bwakusaanguna, akatuletela zilongezyo. Twakakkomana kapati ciindi bana besu basimbi boonse botatwe nobakatalika mulimo wabupainiya nobakamanizya cikolo. Ba Gwen abalo bakali bapainiya, aboobo bakali kukonzya kubagwasya bana besu buzuba abuzuba.\nCiindi Gilly alimwi a Denise, bana besu bapati bobilo nobakakwatwa, twakaijala ŋanda njotwakajulide yakucitila makwebo aakuzyana. Twakalembela ofesi yamutabi kuti naa kuli busena buli boonse nkotwakali kukonzya kugwasya. Bakatwaambila madolopo aakali mu England nkoili kujwe lyakumusanza. Akaambo kakuti twakajisi buyo mwana omwe aŋanda, Debbie, andime ndakatalika mulimo wabupainiya. Nokwakainda myaka yosanwe, twakalombwa kugwasyilizya mbungano izyakali kunyika. Naakakwatwa Debbie, twakaba acoolwe cakubeleka mulimo wakubelekela kumasi aambi mumulimo wakuyaka ku Zimbabwe, Moldova, Hungary, alimwi aku Côte d’Ivoire. Mpoonya twakapiluka ku England kutegwa tugwasye mumulimo wakuyaka a Bbeteli yaku London. Akaambo kakuti ndakalijisi luzyibo mumulimo wabulimi, ndakalombwa kugwasyilizya afaamu yaa Bbeteli iyakaliko ciindi eeco. Mazuba aano, tubeleka mulimo wabupainiya mu England nkoili kunyika lwaambo.\nMumulimo wakuyaka wakubelekela kumasi aambi wakali kutukkomanisya kapati\nBa Gwen: Kulyaaba kwesu kwakusaanguna mumulimo wakuzyana kwakali kukkomanisya kapati, pele lukkomano lwakali lwakaindi buyo kasyoonto. Kulyaaba kwesu kwabili alimwi ikwiinda kubota, kulyaaba kuli Jehova, kwatuletela lukkomano lutaambiki alimwi lutamani. Tucibeleka limwi, ikutali mumulimo wakuzyana pele mumulimo wabupainiya. Kugwasya bantu banji kuzyiba kasimpe ikapa buumi kwatuletela lukkomano lutakonzyi kweelanisyigwa alukkomano luli loonse. ‘Magwalo aakulumbaizya’ aaya mabotu kwiinda buvwubi buli boonse munyika. (2Kor. 3:1, 2) Ikuti notwatakakajana kasimpe, nokwali kunga lino tuyeeya buyo zintu nzyotwakali kucita kaindi, zifwoto zyakaindi, alimwi amapulogilamu aakuzyana, mulimo ngotwakali kuyanda kapati.\nBa David: Kubelekela Jehova kwatugwasya kapati mubuumi bwesu. Ndilizyi kuti kwandigwasya kapati kuba mulumi alimwi ausyi uuli kabotu. Bbaibbele litwaambila kuti Miriamu, Mwami Davida alimwi abamwi, bakatondezya kukkomana kwiinda mukuzyana. Andiswe, kubikkilizya abamwi, tulangila ciindi notuyakuzyana akaambo kakukkomana munyika mpya ya Jehova.—Kul. 15:20; 2Sam. 6:14.\nSyaazibwene Mumakani Aakwiimba Ulapandulula Mbwaakatalika Kusyoma Muli Leza\nNyimbo nzezyakapa kuti atalike kusyoma mu Mulengi. Ncinzi cakapa kuti atalike kusyoma kuti Bbaibbele lyakazwa kuli Leza?\nMAKANI AABUUMI Twakajana Mulimo Uujisi Zilongezyo Zinji\nSena Muyoozumanana ‘Kulangila’?\nAmwiiye Kucikozyanyo Camatalenta\nKubagwasya Cakusyomeka Banabokwabo Kristo\nSena Lulayo Lwakukwata naa Kukwatwa “Buyo mu Mwami” Lucibeleka Asunu?\nMabala Amusale naa muyanda kukkopa zyakamwaigwa izyakalekkoodwa NGAZI YAMULINDIZI—YAKWIIYA March 2015\nNGAZI YAMULINDIZI—YAKWIIYA March 2015


Jesu Kristo—Nguzu zya Leza | Yakwiiya\nNgazi Yamulindizi—Yakwiiya | June 2015\nAMUBALE MU Acholi Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Batak (Toba) Bengali Bicol Bislama Brazilian Sign Language Bulgarian Catalan Cebuano Chichewa Chilean Sign Language Chinese (Traditional) Chinese Mandarin (Simplified) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Danish Drehu Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Karen (S'gaw) Kazakh Kikamba Kikaonde Kikuyu Kiluba Kinyarwanda Kirghiz Kiribati Kirundi Kisi Kisonge Kongo Korean Krio Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mexican Sign Language Mongolian Moore Ndebele (Zimbabwe) Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Peruvian Sign Language Polish Portuguese Punjabi Quechua (Bolivia) Quichua (Imbabura) Romanian Runyankore Russian Russian Sign Language Samoan Sango Serbian (Cyrillic) Serbian (Roman) Seychelles Creole Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tajiki Tamil Tatar Telugu Thai Tigrinya Tiv Tok Pisin Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wayuunaiki Wolaita Yoruba Zande Zapotec (Isthmus)\nKristo—Nguzu zya Leza\n“Kristo ninguzu zya Leza.”—1KOR. 1:24.\nNcinzi ncaakatondezya Jesu ciindi naakasandula maanzi kuba waini kupobwe lyabwiinga?\nNcinzi icakakulwaizya Jesu kucita maleele aalembedwe mulugwalo lwa Matayo 14:14-21?\nNcinzi ncaakatondezya Jesu ciindi naakaumuzya guwo pati?\n1. Nkaambo nzi Paulo ncaakaambila kuti “Kristo ninguzu zya Leza”?\nJEHOVA wakazitondezya nguzu zyakwe kwiinda muli Jesu Kristo munzila ziindene-indene zigambya. Mabbuku aa Makani Mabotu one alatondezya maleele amwi aayumya lusyomo ngaakacita Kristo. Kuboneka kuti wakacita maleele aambi manji. (Mt. 9:35; Lk. 9:11) Inzya, nguzu zya Leza zyakalibonya kwiinda muli Jesu. Nkakaambo kaako mwaapostolo Paulo ncaakaambila kuti: “Kristo ninguzu zya Leza.” (1Kor. 1:24) Pele ino maleele aa Jesu inga abujatikizya buti buumi bwesu?\n2. Ncinzi ncotukonzya kwiiya kumaleele aa Jesu?\n2 Mwaapostolo Petro wakaamba kuti Jesu wakali kucita maleele, naa “zintu zigambya.” (Mil. 2:22) Milimo mipati njaakacita Jesu anyika itondezya zilongezyo zibotu kapati izinooliko mubulelo bwakwe. Milimo eeyi yiiminina maleele ngayoocita Jesu munyika mpya ya Leza! Maleele aakwe alimwi alatugwasya kuzyiba bube bwakwe alimwi abwa Bausyi. Atulange-lange maleele aa Jesu aali mbwaabede alimwi akubona mbwaakonzya kubujatikizya buumi bwesu lino alimwi abuumi bwakumbele.\nMALEELE AAYIISYA BWAABI\n3. (a) Amupandulule bukkale mbobwakabede ibwakapa kuti Jesu acite maleele aakusaanguna. (b) Ino bwaabi bwa Jesu bwakatondezyegwa buti ku Kana?\n3 Kupobwe lyabwiinga ku Kana mu Galilaya, Jesu wakacita maleele aakusaanguna. Kuboneka kuti mweelwe wabantu ibakajanika wakali mupati kwiinda iwakali kuyeeyelwa. Pele kufwumbwa mbocakabede, waini wakazikumana. Akati kabantu ibakajanika kwakali Mariya, banyina Jesu. Cakutadooneka, kwamyaka minji wakali kuzinzibala kuyeeya kujatikizya businsimi ibwakali kujatikizya mwanaakwe, walo ngwaakazyi kuti wakali kuyakwiitwa kuti “Mwana wa Mupatikampatila.” (Lk. 1:30-32; 2:52) Sena wakali kusyoma kuti wakalijisi nguzu izyatakaningalibonya? Kubonena kuti ku Kana, Mariya alimwi a Jesu bakeetezyegwa abaabo ibakali kukwatana alimwi bakali kuyanda kuti batasampuki. Jesu wakalizyi kuti kusamausya beenzu ncintu ciyandika kucita. Aboobo, wakasandula malita aamaanzi aali 380 kuba “waini mubotu.” (Amubale Johane 2:3, 6-11.) Sena wakali mukuli wakwe Jesu kucita maleele aaya? Peepe. Wakali kubalanganya bantu alimwi wakali kwiiya Bausyi bakujulu mukutondezya bwaabi.\n4, 5. (a) Ino maleele a Jesu aakusaanguna atuyiisya nzi? (b) Ino maleele aaku Kana atuyiisya nzi kujatikizya ziyoocitika kumbele?\n4 Jesu wakapanga waini mubotu camaleele ngobakali kukonzya kukkwana bantu ibakajanika. Sena mwacibona ncotwiiya kumaleele aaya? Kuzyiba kuti cakulyaaba Jesu wakali kukonzya kucita cintu cibotu mbuli ceeci cisinizya kuti walo a Bausyi balabikkila maano kapati mbobalimvwa bantu. Boonse bobilo tabali baunyu. Lino amuyeeye buyo Jehova mbwayoobelesya nguzu zyakwe cabwaabi munyika mpya kusanina “bantu boonse” nyika yoonse mbwiizulwa azyakulya zibotu kapati.—Amubale Isaya 25:6.\n5 Amuciyeeyele buyo eeci! Ciindi ciyoosika bantu boonse nobayookkutila azintu nzyobayanda alimwi anzyobalombozya, mbuli kuba acakulya cibotu alimwi amaanda mabotu. Atubukkomanine kapati bulangizi bwakuyoopegwa zintu zibotu a Jehova cabwaabi mu Paradaiso anyika.\nCiindi notwaaba ciindi cesu tutondezya kuti twiiya Jesu mukuba baabi (Amubone muncali 6)\n6. Ino Jesu wakali kubelesya nguzu zyakwe zyakucita maleele kugwasya bani, alimwi mbuti mbotukonzya kumwiiya mumakani aaya?\n6 Cilakkomanisya kuzyiba kuti ciindi Diabolosi naakasunka Jesu kuti asandule mabwe kuba zinkwa, Kristo wakakaka kubelesya nguzu zyakwe kulicitila zintu nzyaakali kuyanda. (Mt. 4:2-4) Pele wakabelesya nguzu zyakwe kucitila bantu nzyobakali kuyandika. Mbuti mbotukonzya kwiiya Jesu mumakani aakubikkila maano bamwi? Wakakulwaizya babelesi ba Leza kuba “baabi.” (Lk. 6:38) Sena andiswe inga twatondezya kuti tuli baabi kwiinda mukutamba bambi kucakulya mumaandeesu alimwi akupobwe lyakumuuya? Sena tulakonzya kwaaba ciindi cesu nowamana muswaangano, kugwasya bayandika lugwasyo, mbuli kuswiilila mukwesu uulibambila makani aakwe? Ndugwasyo nzi ndotukonzya kubapa aabo ibayandika kugwasya mumulimo wakukambauka? Tulatondezya kuti twamwiiya Jesu kwiinda mukwaabila bamwi zintu zyakumubili alimwi azyakumuuya kweelana ambotukonzya.\n“BOONSE BAKALYA AKUKKUTA”\n7. Mbukkale nzi bunooliko kufwumbwa kuti kabuciliko bweende bwazintu oobu?\n7 Bucete tacili cintu ceenzu pe. Jehova wakaambila bana Israyeli kuti bacete banooliko lyoonse munyika. (Dt. 15:11) Kwiinde myaanda yamyaka iili mbwiibede, Jesu wakaamba kuti: “Bacete munooli limwi lyoonse.” (Mt. 26:11) Sena Jesu wakali kwaamba kuti lyoonse kunooli bacete anyika? Peepe, wakali kwaamba kuti bacete banooliko lyoonse kufwumbwa kuti kabuciliko bweende bwazintu oobu bubyaabi. Eelo kaka eeci cilaumbulizya mukuti maleele aa Jesu atondezya ziindi zibotu zilangilwa kumbele mubulelo bwa Bwami, ciindi bantu boonse nobanoojisi cakulya cikkwene alimwi akukkuta!\n8, 9. (a) Ncinzi icakapa kuti Jesu acite maleele aakusanina zyuulu zyabantu? (b) Ncinzi cimukkomanisya kapati kujatikizya maleele aakusanina zyuulu zyabantu?\n8 Sintembauzyo wakaamba kujatikizya Jehova kuti: “Yebo ulavwungulula janza lyako akukkutya cilenge coonse cipona kwiinda mukucipa ncociyanda.” (Int. 145:16) Kwiinda mukwiiya Bausyi, ‘Kristo, nguzu zya Leza,’ lyoonse wakali kuvwungulula janza lyakwe akukkutya nzyobakali kuyanda basikumutobela. Tanaakali kucitila buyo kutondezya nguzu zyakwe pe. Wakali kucita oobu akaambo kakuti wakali kubabikkila maano bantu kuzwa ansi aamoyo. Atulange-lange lugwalo lwa Matayo 14:14-21. (Amubale.) Basikwiiya ba Jesu bakamusikila kutegwa babandike makani aacakulya. Basikwiiya bakwe tiibakafwide buyo nzala pe, pele alimwi bakali kulibilika kujatikizya nkamu yabantu ibakafwide nzala alimwi ibakakatede ibakali kutobela Jesu amaulu kuzwa muminzi. (Mt. 14:13) Ino ncinzi ncaakali kukonzya kucita?\n9 Kubelesya zinkwa zyosanwe alimwi answi zyobilo, Jesu wakasanina baalumi ibabalilwa ku 5,000, antoomwe abamakaintu abana! Sena tacikkomanisyi kubona Jesu mbwaakabelesya nguzu zyakwe zyakucita maleele kutegwa alanganye mikwasyi yabantu boonse munzila yaluzyalo, kubikkilizya abana baniini? Makamu aabantu “akalya akukkuta.” Eeci citondezya kuti kwakali cakulya cinji kapati. Jesu taakabapa buyo cinkwa cinona pele cakulya icakali kukonzya kubagwasyilizya kujana nguzu zyakweenda musinzo mulamfwu kusika kumaanda aabo. (Lk. 9:10-17) Cakulya icakasyaala cakakkwana zisuwo zili 12!\n10. Nkucinca kuli buti kuyoocitika lino-lino kujatikizya bucete?\n10 Mazuba aano myaanda myaanda yamamiliyoni aabantu tabajisi zintu nzyobayandika akaambo kabweendelezi bwabantu butaluleme. Nobaba bakwesu bamwi ibajisi zyakulya, ‘tabakkuti.’ Nokuba boobo, ciindi cili afwaafwi cakuti bantu bamvwida bakakkomane kukkala munyika yeendelezyegwa amfwulumende iisyomeka alimwi munyika mutakwe bucete. Ikuti nomwalijisi nguzu, sena inga tiimwabacitila bantu nzyobayandika? Leza Singuzuzyoonse ulijisi nguzu alimwi ulayandisisya kucitila bantu zyoonse nzyobayandika, alimwi lino-lino uyoocita oobo. Inzya, kulemununwa kuli afwaafwi!—Amubale Intembauzyo 72:16.\n11. Nkaambo nzi ncomusinizyide kuti Kristo lino-lino uyoobelesya nguzu zyakwe munyika yoonse, alimwi ino eeci cimukulwaizya kucita nzi?\n11 Ciindi naakali anyika, Jesu wakabeleka buyo mucilawo cisyoonto muciindi cisyoonto, myaka yotatwe acisela. (Mt. 15:24) Kali Mwami mubulemu bwakwe, cilawo cakwe ciyookomena kusikila kumagolelo aanyika. (Int. 72:8) Maleele a Jesu atupa kuba alusyomo munguzu zyakwe alimwi aluyando lwakwe mukubelesya nguzu zyakwe zyabweendelezi kutegwa tugwasyigwe, eeci ncayoocita lino-lino. Nokuba kuti tatukonzyi kucita maleele, tulakonzya cakumaninina kugwasya bantu kubikkila maano ku Jwi lya Leza ilyakasololelwa amuuya. Businsimi bwamu Bbaibbele businizya kuti kuli zintu zibotu kumbele. Mbotuli Bakamboni ba Jehova balyaabide ibajisi luzyibo oolu lubotu iluyandika kapati kujatikizya zintu zyakumbele, sena tatulimvwi kuti tujisi mukuli wakwaambila bantu makani aaya? (Rom. 1:14, 15) Kuzinzibala kuyeeya kujatikizya makani aaya akutukulwaizye kwaambila bamwi makani mabotu aajatikizya Bwami bwa Leza.—Int. 45:1; 49:3.\nNGUZU IZYAKWEENDELEZYA ZILENGWALEZA\n12. Nkaambo nzi ncotukonzya kuba masimpe kuti Jesu ulizyi kabotu-kabotu mboipangidwe nyika?\n12 Kali antoomwe a Mwanaakwe simuzyalwaalikke kumbali lyakwe mbuli “mubelesi uucibwene,” Leza wakalenga nyika alimwi azintu zili mumo. (Tus. 8:22, 30, 31; Kol. 1:15-17) Aboobo, Jesu ulizyi kabotu-kabotu mboipangidwe nyika. Ulicizyi kabotu kubelesya alimwi kweendelezya zilengwaleza.\nNcinzi cimukkomanisya kapati kujatikizya Jesu mbwaakali kubelesya nguzu zyakwe kucita maleele?(Amubone muncali 13 a 14)\n13, 14. Amupe cikozyanyo citondezya kuti Kristo ulijisi nguzu zyakweendelezya zilengwaleza.\n13 Naakali anyika, Jesu wakatondezya kuti “ninguzu zya Leza” kwiinda mukweendelezya zilengwaleza. Amuyeeye buyo Jesu mbwaakacita ciindi nokwakaba guwo pati cakuti basikwiiya bakwe bakali muntenda. (Amubale Marko 4:37-39.) Sikwiiya zyamu Bbaibbele umwi wakaamba kuti: “Ibbala lya Chigiriki lisanduludwe kuti [“guwo pati” mulugwalo lwa Marko 4:37] lyaamba guwo pati liyoosya. Talyaambi guwo lyuunga buyo kwakaindi kaniini . . . pele ndiguwo pati ncobeni cakuti kujulu kwasiya mbi alimwi kalibbubbula kapati, kakuwa amvwula mpati kapati, zintu zimwi kazyuunka amuwo alimwi akuwa.” Cibalo eeci ncaakaamba Matayo cipandulula guwo eeli kuti lyakali “guwo pati.”—Mt. 8:24.\n14 Amweezyeezye buyo mbocakabede: Kristo uloona, ulikatede akaambo kamulimo wakwe wakukambauka. Mayuwe atalika kuuma bwato kumwi maanzi kaanjila mubwato. Pele nokuba kuti kuli coongo akaambo kaguwo libbubbula kapati, Jesu ucilede. Uyandika kupumuna. Basikwiiya bayoowa akumubusya Jesu akumwaambila kuti: “Mwami, kotuvwuna, twafwa!” (Mt. 8:25) Jesu wanyamuka akwaambila lwizi kuti: “Umuna! Batama!” mpoonya guwo lyaleka. (Mk. 4:39) Jesu waambila guwo alwizi kuti zyuumune akubatama. Mpoonya ncinzi cacitika? ‘Kwaumuna wi.’ Eelo kaka Jesu ulijisi nguzu kapati!\n15. Ncinzi citondezya kuti Leza Singuzyoonse ulijisi nguzu zyakweendelezya zilengwaleza?\n15 Nguzu zya Kristo zizwa kuli Jehova, aboobo tulijisi twaambo tulimvwisya twakusyoma kuti Leza Singuzuzyoonse ulakonzya kweendelezya zilengwaleza. Amubone zikozyanyo eezyi zitobela. Kaitanatalika Zambangulwe, Jehova wakaamba kuti: “Kwainda buyo mazuba aali ciloba ndilawisya mvwula anyika mazuba aali 40, syikati amasiku.” (Matl. 7:4) Lugwalo lwa Kulonga 14:21 alwalo lwaamba kuti: “Jehova wakapa kuti maanzi aandaane kwiinda mukubelesya guwo ilyakali kuzwa kujwe.” Alimwi alugwalo lwa Jona 1:4 lwaamba kuti: “Jehova wakatuma guwo pati mulwizi, eelyo kwakaba mayuwe mapati kapati mulwizi cakuti bwato bwakali kuyanda kunyonyooka.” Cilayumya-yumya kuzyiba kuti Jehova ulakonzya kweendelezya zintu nzyaakalenga. Cilakkomanisya kuzyiba kuti munyika mpya Leza unooyendelezya zilengwaleza.\n16. Nkaambo nzi ncociyumya lusyomo kuzyiba kuti Mulengi wesu alimwi a Mwanaakwe simuzyalwaalikke balijisi nguzu zyakweendelezya zilengwaleza?\n16 Masimpe ciyumya lusyomo kuzinzibala kuyeeya akwiiya kujatikizya nguzu zya Mulengi wesu ziyoosya alimwi ‘azyamubelesi wakwe uucibwene.’ Ciindi baakubikkila maano cakumaninina kunyika mumyaka iili 1,000, bantu boonse bayookkala mulukwabililo. Ntenda zyoonse zilicitikila ziyoomana. Munyika mpya takukabi kuyoowa mvwula yaguwo pati, kupaya kwamaanzi, kubboloka kwamulilo mumalundu, naa mizuzumo. Eelo kaka cilakkomanisya kuyeeya ciindi zilengwaleza naa ntenda zilicitikila nozitakajayi limbi bantu, nkaambo ‘tente lya Leza liyooba akati kabantu’! (Ciy. 21:3, 4) Tulijisi lusyomo lwakuti nguzu zya Leza izyakatondezyegwa kwiinda muli Jesu ziyakweendelezya zilengwaleza mumyaka iili 1,000.\nAMWIIYE LEZA A KRISTO LINO\n17. Muunzila nzi imwi motukonzya kwiiya Leza alimwi a Kristo mazuba aano?\n17 Masimpe, swebo tatujisi nguzu izyakulesya ntenda zilicitikila mbuli Jehova a Jesu mbobajisi nguzu, pele kuli nguzu zimwi nzyotujisi. Ino tuzibelesya buti nguzu eezyo? Nzila imwi nkwiinda mukutobela lulayo lujanika mulugwalo lwa Tusimpi 3:27. (Amubale.) Ciindi bakwesu nobajisi buyumuyumu, tulakonzya kubaumbulizya alimwi akubagwasya kumubili, mumizeezo, alimwi akumuuya. (Tus. 17:17) Mucikozyanyo, tulakonzya kubagwasya mumapenzi ngobajisi akaambo kantenda yakacitika. Amumvwe mukamufwu umwi mbwaakalumba kuzwa ansi aamoyo wakwe ciindi ŋanda yakwe noyakanyonyooka akaambo kakupaya kwamvwula, wakati: “Ndailumba kapati mbunga ya Jehova, kutali buyo akaambo kalugwasyo lwakumubili pele alugwasyo lwakumuuya.” Alimwi amumvwe mucizyi uutakwetwe iwakakopene akubula bulangizi ciindi munzi wakwe nowakanyonyooka akaambo kaguwo pati. Naakagwasyigwa, wakaamba kuti: “Tandizyi mbondikonzya kucipandulula! Ndabula majwi aakupandulula mbondilimvwa . . . Ndakulumba Jehova!” Tulikkomene kuti tuli cibeela cabunyina bwanyika yoonse ibubikkila maano kuzintu nzyobayandika bamwi. Cilakkomanisya kapati kuzyiba kuti Jehova alimwi a Jesu Kristo babalanganya ncobeni bantu ba Leza.\n18. Ncinzi cikkomanisya kapati kujatikizya kaambo Jesu ncaakali kucitila maleele?\n18 Mumulimo wakwe, Jesu wakatondezya kuti “ninguzu zya Leza.” Pele ncinzi icakali kumukulwaizya kucita boobo? Taakwe naakali kubelesya nguzu zyakwe kutegwa akkomanisye bamwi naa kutegwa aligwasye lwakwe mwini. Masimpe, maleele ngaakacita Jesu atondezya kuti ulabayanda bantu. Makani aaya ayoolangwa-langwa mucibalo citobela.\nWakali Kubayanda Bantu\nTulakonzya Kuzumanana Kusalala Mukulilemeka\n“Ikuti ba Kingsley kabacikonzya, andime inga ndacikonzya!”\nAmupone Kweelana Ambowaamba Mupailo Wacikozyanyo—Cibeela 1\nAmupone Kweelana Ambowaamba Mupailo Wacikozyanyo—Cibeela 2\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA June 2015\nNGAZI YAMULINDIZI—YAKWIIYA June 2015